**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 26 Ιουνίου 2017, ημέρα Δευτέρα και ώρα 12.10΄, στην Αίθουσα Γερουσίας, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Δημήτρη Σεβαστάκη, με θέμα ημερήσιας διάταξης: Συνέχιση της επεξεργασίας και εξέτασης του σχεδίου νόμου του Υπουργείου Πολιτισμού και Αθλητισμού «Τροποποιήσεις του ν. 2725/1999 (Α΄121) και άλλες διατάξεις». (2η συνεδρίαση - ακρόαση εξωκοινοβουλευτικών προσώπων).

Στη συνεδρίαση παρέστησαν ο Υφυπουργός Πολιτισμού και Αθλητισμού, κ. Γεώργιος Βασιλειάδης, καθώς και αρμόδιοι υπηρεσιακοί παράγοντες.

Επίσης, στην συνεδρίαση παρέστησαν ο κ. Ιωάννης Δρόσος, Πρόεδρος της Επιτροπής Εξομάλυνσης της Ελληνικής Ποδοσφαιρικής Ομοσπονδίας (Ε.Π.Ο.), ο κ. Ιωάννης Καλαμπόκης, Πρόεδρος του Πανελλήνιου Συλλόγου Αμειβομένων Καλαθοσφαιριστών (Π.Σ.Α.Κ.), ο κ. Σταύρος Δουβής, Αντιπρόεδρος του Δ.Σ. του Ελληνικού Συνδέσμου Ανωνύμων Καλαθοσφαιρικών Εταιρειών (Ε.Σ.Α.Κ.Ε), ο κ. Εμμανουήλ Κολυμπάδης, Γενικός Γραμματέας της Ελληνικής Ολυμπιακής Επιτροπής (Ε.Ο.Ε.), η κυρία Σταυρούλα Κοζομπόλη, Πρόεδρος του Συλλόγου Ελλήνων Ολυμπιονικών και ο κ. Νικόλαος Κακλαμανάκης, Ολυμπιονίκης, ο κ. Γεώργιος Φουντουλάκης, Πρόεδρος της **Ελληνικής Παραολυμπιακής Επιτροπής,** ο κ. **Διονύσιος Κοδέλλας, Πρόεδρος του Δ.Σ. των Special Olympics Hellas,** ο κ. Νίκος Ζωητός, Γενικός Διευθυντής της Πανελλήνιας Ομοσπονδίας Ξενοδόχων (Π.Ο.Ξ.), ο κ. Δημήτριος Αθανασόπουλος, Ταξίαρχος, Προϊστάμενος του Κλάδου Τάξης/ Αρχηγείο Ελληνικής Αστυνομίας και ο κ. Δημήτριος Στεφανίδης, Γενικός Γραμματέας της Πανελλήνιας Ομοσπονδίας Προπονητών Αθλημάτων (Π.Ο.Π.Α.) και Πρόεδρος «Μελεδώνης», Πανελλήνιας Ένωσης Φορέων Στήριξης Ατόμων με Νοητική Υστέρηση.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γιώργος, Ρίζος Δημήτριος, Αυλωνίτου Ελένη, Κυρίτσης Γεώργιος, Βάκη Φωτεινή, Βαρδάκης Σωκράτης, Γεωργοπούλου Έφη, Δουζίνας Κωνσταντίνος, Εμμανουηλίδης Δημήτρης, Σταμπουλή Αφροδίτη, Κατσαβριά Χρυσούλα, Κωνσταντινέας Πέτρος, Λιβανίου Ζωή, Μηταφίδης Τριαντάφυλλος, Μουμουλίδης Θεμιστοκλής, Ριζούλης Ανδρέας Σεβαστάκης Δημήτρης, Σκουρολιάκος Πάνος, Στέφος Γιάννης, Τζούφη Μερόπη, Φίλης Νικόλαος, Καραμανλή Άννα, Κεραμέως Νίκη, Κουκοδήμος Κωνσταντίνος, Κουτσούμπας Ανδρέας, Κεφαλίδου Χαρά, Γρέγος Αντώνιος, Αϊβατίδης Ιωάννης, Χατζησάββας Χρήστος, Συντυχάκης Εμμανουήλ, Μεγαλοοικονόμου Θεοδώρα, Μαυρωτάς Γεώργιος, και Κουκούτσης Δημήτριος.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπή Μορφωτικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού και Αθλητισμού «Τροποποιήσεις του ν. 2725/1999 (Α΄121) και άλλες διατάξεις». Είναι η δεύτερη συνεδρίαση με την ακρόαση των εξωκοινοβουλευτικών προσώπων.

Θα γίνει μια πρώτη τοποθέτηση από τους εκπροσώπους των φορέων και μετά θα υποβληθούν ερωτήσεις από τους κύριους Βουλευτές. Στη συνέχεια, θα υπάρξει δευτερολογία και απάντηση των εκπροσώπων των φορέων.

Πριν από την εκκίνηση της συνεδρίασης, θα ήθελα να διαβάσω ένα κείμενο, που μας έχει στείλει η Αθλητική Ομοσπονδία Νεφροπαθών και Μεταμοσχευμένων, το οποίο, νομίζω, ότι έχει μεγάλο ενδιαφέρον:

«Κύριοι, κατ’ αρχήν, θέλουμε να σας ευχαριστήσουμε για την πρόσκληση, που μας απευθύνετε, να παρευρεθούμε στη Βουλή των Ελλήνων, τη Δευτέρα, 26/06/2017, κατά τη συζήτηση της τροποποίησης του αθλητικού ν. 2725/1999, που αφορά και στην αθλητική αναγνώριση της Αθλητικής Ομοσπονδίας Νεφροπαθών και Μεταμοσχευμένων, ένα θέμα ζέον για μας, εδώ και πολλά χρόνια. Λόγω του ότι, όμως, τη συγκεκριμένη μέρα, αρχίζουν οι Παγκόσμιοι Αγώνες Μεταμοσχευμένων στη Μάλαγα της Ισπανίας, δεν θα μπορέσουμε, δυστυχώς, να παρευρεθούμε στη συζήτηση, πράγμα το οποίο διακαώς επιθυμούσαμε. Αντ’ αυτού, όμως, υποσχόμαστε την άριστη εμφάνιση της Εθνικής μας ομάδας, με συλλογή πολλών μεταλλίων και την ύψωση της Ελληνικής σημαίας πολλές φορές στην Μάλαγα, πράγμα το οποίο γίνεται επανειλημμένα, τα τελευταία χρόνια, λόγω του υψηλού αθλητικού επιπέδου και των επιδόσεων των αθλητών μας. Επίσης, θέλουμε να ευχαριστήσουμε την Πολιτεία για το ενδιαφέρον της και ιδιαιτέρως τον Υπουργό Αθλητισμού, κ. Βασιλειάδη, για την ευαισθησία, που επέδειξε στο θέμα αυτό, με τις άοκνες προσπάθειές του, για την αίσια έκβασή του, καθόσον η Ομοσπονδία μας ήταν η μοναδική, χωρίς αθλητική αναγνώριση στο χώρο των ΑμεΑ.. Ευχόμαστε κάθε επιτυχία και στο δικό σας έργο.

Ο Πρόεδρος, Αρκάς Ιωάννης και ο Γενικός Γραμματέας, Αθανάσιος Αναρχουλής».

Αυτό ήταν το προκείμενο, που ήθελα να σας διαβάσω.

Ξεκινάμε τη συζήτηση. Υπάρχει μια έκκληση του κ. Φουντουλάκη να προηγηθεί, γιατί έχει ραντεβού με τον Πρόεδρο της Δημοκρατίας. Οι αρχικές τοποθετήσεις θα είναι για 4 λεπτά με ανοχή και θα δοθεί περισσότερος χρόνος στις δευτερολογίες, όταν γίνουν οι ερωτήσεις των συναδέλφων Βουλευτών. Παρακαλώ, κ. Φουντουλάκη, έχετε το λόγο.

ΓΕΩΡΓΙΟΣ ΦΟΥΝΤΟΥΛΑΚΗΣ (Πρόεδρος της **Ελληνικής Παραολυμπιακής Επιτροπής**): Ευχαριστώ πάρα πολύ, κ. Πρόεδρε. Θα ήθελα να σας παρακαλέσω τον χρόνο της δευτερολογίας μου να τον χρησιμοποιήσω, τώρα, διότι, προφανώς, δεν θα μπορέσω να δευτερολογήσω.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Δεκτό.

ΓΕΩΡΓΙΟΣ ΦΟΥΝΤΟΥΛΑΚΗΣ (Πρόεδρος της **Ελληνικής Παραολυμπιακής Επιτροπής**): Καταρχάς, θα ήθελα να ευχαριστήσω για το κάλεσμα, που μας κάνατε σήμερα, με το νομοσχέδιο, που αφορά και τον αθλητισμό Ατόμων με Αναπηρίες.

Προσωπικά, πέρα από τις αναγνωρίσεις, που έγιναν από τα Special Olympics και τους νεφροπαθείς, που είχαν ένα χρόνιο αίτημα, στο οποίο προσπάθησα και εγώ να συμβάλλω στην ίδρυση των Σωματείων, για να συγκροτηθεί η Ομοσπονδία, θα ήθελα να πω κάποια θέματα, που απασχολούν το χώρο μας.

Καταρχάς, κύριο θέμα, και θα παρακαλέσω τον κ. Υπουργό και τους εκπροσώπους των Κομμάτων να το αποδεχθούν, είναι ένα αίτημα της Ελληνικής Παραολυμπιακής Επιτροπής και του παραολυμπιακού κινήματος, εδώ και πάρα πολλά χρόνια. Όλες οι Κυβερνήσεις και όλοι οι τότε υπεύθυνοι Υπουργοί έλεγαν ότι είναι δίκαιο και θα το ψηφίσουμε και, δυστυχώς, μέχρι σήμερα δεν έχει έρθει. Ποιο είναι αυτό;

Η Ελληνική Παραολυμπιακή Επιτροπή, με προεδρικό διάταγμα, από τα 13 άτομα που συγκροτεί το Δ.Σ., τα 7 ορίζει ο εκάστοτε Υπουργός Αθλητισμού και είχαμε το πρωτόγνωρο -όχι μόνο όταν άλλαζαν οι κυβερνήσεις, αλλά και όταν άλλαζε ο Υπουργός - ο κάθε Υπουργός να αλλάζει τα ονόματα των μελών, που είχε την δικαιοδοσία να ορίσει. Αυτό θεωρούμε ότι μας μειώνει προσωπικά. Νομίζω, ότι έχουμε τη δυνατότητα να έχουμε το αυτοδιοίκητο και δεν νομίζω ότι οι παρεμβάσεις αυτές και η υπαγωγή μας στην πλειοψηφία του εκάστοτε Υπουργού, μας δημιουργούσε κάτι σαν εύνοια ή μας έδινε κάτι παραπάνω. Νομίζω ότι η θέση του ΣΥΡΙΖΑ και του τομέα του αθλητισμού ήταν σαφής υπέρ της κατάργησης αυτής. Νομίζω ότι σήμερα, με το νόμο που βάζετε, έχετε τη δυνατότητα να υλοποιήσετε αυτό που πιστεύετε ότι είναι σωστό και δίκαιο και αυτό που πιστεύουν όλα τα Κόμματα. Όσα Κόμματα έχω επισκεφθεί και τους έθεσα το θέμα, δεν είπαν ότι έχουν αντίρρησή και δεν καταλαβαίνω, γιατί τόσα χρόνια δεν ψηφίστηκε. Αυτό είναι το ένα κομμάτι. Έχω στείλει υπόμνημα στο Υπουργείο Αθλητισμού, εδώ και πάρα πολύ καιρό. Λέμε, αντί για τρεις παραολυμπιονίκες, που ήταν και εν ενεργεία, να μπαίνει ένας από το Σύλλογο Παραολυμπιονικών, ο οποίος να μην είναι και εν ενεργεία αθλητής, γιατί ηθικά δεν μπορεί να είσαι ενεργός αθλητής και να είσαι μέλος στο Δ.Σ.. Να είναι ένας εκπρόσωπος της Ομοσπονδίας Μπάσκετ με Καρότσι, ο οποίος να εκλέγεται και αυτός από το σώμα και όχι από το Δ.Σ.. και να εκλέγονται, όπως εκλέγονται και οι υπόλοιποι, από τα υπόλοιπα μέλη, τα 75 σωματεία, που ανήκουν στην Εθνική Αθλητική Ομοσπονδία Ατόμων με Αναπηρία. Αυτό για μας θα είναι μια ηθική επιβράβευση και μια αναγνώριση ότι έχουμε μυαλό, έχουμε το αυτοδιοίκητο, οι επιτυχίες μας το δείχνουν, οι δράσεις των επιτυχιών δείχνουν ότι χειριζόμαστε καλά αυτό το κομμάτι και δεν χρειάζεται να έχουμε κανέναν να «πατρονάρει» αυτή την προσπάθειά μας.

Υπάρχουν και κάποια άλλα θέματα, για τα οποία θα παρακαλούσα, εάν δεν μπορούν να μπουν σήμερα, να μπουν σε κάποιο επόμενο νομοσχέδιο, που θα φέρει ο Υπουργός Αθλητισμού. Υπάρχει μια υπουργική απόφαση, που λέει ότι οι προπονητές, για να έχουν το δικαίωμα των κινήτρων και των προνομίων, θα πρέπει να κάνουν σύμβαση με το σύλλογό τους, σε μια λογική βάση και στη βάση του οικονομικού σκεπτικού, είναι σωστό. Θα ήθελα να μου πείτε, πως εγώ σαν σωματείο -προσωπικά έχω και σωματείο ατόμων με αναπηρία- που έχω 7 παραολυμπιονίκες και 7 προπονητές, να τους κάνω συμβάσεις και να τους πληρώνω 3.500€, όπου 500 € είναι η φθηνότερη σύμβαση, για να την καταθέσω στην ΔΟΥ της περιοχής μου. Όταν η πολιτεία δεν έχει τη δυνατότητα - και δεν κάνω διαμαρτυρία - να μου δώσει την επιχορήγηση που χρειάζεται. Μιλάμε ότι όλοι αυτοί οι προπονητές δουλεύουν δωρεάν, εάν τους τύχει ένας αθλητής με διάκριση και πάρουν ένα prim, έχει καλώς, εάν δεν πάρουν prim, δουλεύουν αφιλοκερδώς και δεν έχουν καμία άλλη αμοιβή. Επομένως, μπορεί να γίνει μια εξαίρεση ή να υπάρχει μία σύμβαση. Μιλάμε για προπονητές, που έχουν πτυχίο και άδεια εξασκήσεως επαγγέλματος, δεν μιλάμε για παράνομους προπονητές. Μπορεί να μπει ένα συμβολικό ποσό, ένα ποσό των 50 €, μια σύμβαση. Παίρνουμε 120.000 €, τα οποία δεν ξέρω φέτος, εάν θα τα πάρουμε, ο κ. Υπουργός είπε ότι θα προσπαθήσει να μας ικανοποιήσει, για 75 σωματεία, σε ολόκληρη την Ελλάδα. Υπάρχουν σωματεία, που παίρνουν 500 € επιχορήγηση. Τι να πληρώσεις με 500 €, εάν έχει δύο προπονητές;

Στα παγκόσμια πρωταθλήματα, που γίνονται, υπάρχει μια νομολογία, που λέει ότι εάν δεν είναι ολυμπιακό ή παραολυμπιακό άθλημα, δεν μπορείς να πάρεις prim. Αυτό είναι άδικο και θα σας πω γιατί. Η Διεθνής Παραολυμπιακή Επιτροπή (IPC) έχει την ευχέρεια ανά Ολυμπιάδα ή παραολυμπιάδα - μιλάω για τον δικό μου χώρο - κάποια αθλήματα να τα βγάζει για λίγο εκτός και να τα βάζει στην επόμενη. Εάν ένας αθλητής, σήμερα, πριν πάει στο Τόκιο, κάνει ένα παγκόσμιο ρεκόρ σε ένα άθλημα, γιατί να μην πάρει την αμοιβή και τα προνόμια αυτά, που η IPC μπορεί να τα βγάλει αιφνιδίως, όπως έβγαλε φέτος στην ιστιοπλοΐα; Νομίζω ότι ο αριθμός είναι μικρός. Εκ φύσεως, δεν είμαι άνθρωπος, που θέλω να επιβαρύνω, ξέρω την κατάσταση της χώρας μου και δεν θέλω να ζητάω συνέχεια λεφτά, αλλά νομίζω ότι σε κάποια πράγματα, που το κόστος είναι μηδαμινό, δεν πρέπει να δημιουργούμε προβλήματα και εντυπώσεις, που να νομίζει κανείς ότι θέλουν να μας αφανίσουν.

Νομίζω ότι οι «θέσεις» που ζητάω είναι πάρα πολύ δικαιολογημένες και «ανθρώπινες». Αυτό το οποίο θα ήθελα να «περάσει» σήμερα, είναι να δεχτείτε τη σύσταση της Παραολυμπιακής Επιτροπής, ενώ τα υπόλοιπα προβλήματα θα τα θέσουμε προς ενημέρωση του Υφυπουργού Αθλητισμού, όπως και στους εκπροσώπους των Κομμάτων, που έχουν την ευθύνη του αθλητισμού, για να μπορέσουμε να βρούμε κάποιες λύσεις. Γιατί δεν δίνει πάντα μόνο λύση το χρήμα, δίνουν και άλλες αποφάσεις, οι οποίες δεν έχουν κόστος. Σας ευχαριστώ πάρα πολύ και θέλω να ευχαριστήσω εκ των προτέρων και τον κ. Υφυπουργό και όλους σας, γιατί πιστεύω ότι θα αποδεχτείτε το κύριο αίτημα, που είναι η σύσταση της Παραολυμπιακής Επιτροπής.

ΔΗΜΗΤΡΙΟΣ ΣΕΒΑΣΤΑΚΗΣ(Πρόεδρος της Επιτροπής): Ευχαριστώ πολύ τον κ. Φουντουλάκη. Το λόγο έχει ο κ. Ιωάννης Δρόσος, Πρόεδρος της Επιτροπής Εξομάλυνσης της Ελληνικής Ποδοσφαιρικής Ομοσπονδίας**.**

ΙΩΑΝΝΗΣ ΔΡΟΣΟΣ (Πρόεδρος της Επιτροπής Εξομάλυνσης της Ελληνικής Ποδοσφαιρικής Ομοσπονδίας) :Ευχαριστώ, κύριε Πρόεδρε.

Υποθέτω ότι καλούμαι να πω, για το πρώτο άρθρο, το οποίο νομιμοποιεί τη διαδικασία εκλογής των μελών της Γενικής Συνέλευσης της Ποδοσφαιρικής Ομοσπονδίας, με βάση το Καταστατικό της και κατά παρέκκλιση από τον αθλητικό νόμο. Είναι κάτι, που έγινε, ήδη, για τη Γενική Συνέλευση, που ανέδειξε τον εκπρόσωπο μας στην Εθνική Επιτροπή Ολυμπιακών Αγώνων. Εγώ νομίζω ότι αυτό είναι αναγκαίο και κάτι άλλο δεν έχω να πω, όσον αφορά το θέμα αυτό.

Αλλά επειδή μου δίνετε την ευκαιρία και το χρόνο, θα πω δύο λέξεις. Η προσωρινή Διοικούσα Επιτροπή διορίστηκε από την FIFA με τρεις στόχους: Τη διαχείριση των καθημερινών πραγμάτων, την αναθεώρηση Κανονισμών - ήδη έχουμε προτείνει αναθεωρημένους Κανονισμούς στην FIFA και την UEFA και περιμένουμε τις αντιδράσεις τους, και έχουμε κάποιες αντιδράσεις - και τη συζήτηση με τις Αθλητικές Αρχές, σε σχέση με την τροποποίηση των εθνικών νόμων, σε στενή συνεργασία με την FIFA και την UEFA, καθώς και το θέμα των εκλογών, μέχρι τις 31 Μαΐου. Δεν επετεύχθησαν οι εκλογές, μέχρι τις 31 Μαΐου, ευελπιστούμε ότι θα γίνουν οι εκλογές, το αργότερο, μέσα στον Ιούλιο, ώστε να αρχίσει το νέο πρωτάθλημα, με το ποδόσφαιρο να βρίσκεται στην φυσική του ηγεσία.

Έχω εδώ όλα τα σχετικά έγγραφα και, αν το προβλέπει η διαδικασία, μπορώ να τα καταθέσω, για να μην υπάρχει αμφιβολία ή παρανόηση, για το ποια είναι η εντολή μας και η επίσημη αλληλογραφία μας.

Θα περιοριστώ μόνο σε δύο-τρεις λέξεις. Η μία είναι η έκθεση Deloitte, την οποία γνωστοποιήσαμε σε όλα τα Kόμματα της Βουλής και από την οποία προκύπτει μια πολύ σκοτεινή και κακή εικόνα της διαχείρισης των οικονομικών, αλλά και της διαχείρισης των διοικητικών της Ποδοσφαιρικής Ομοσπονδίας.

Η Ποδοσφαιρική Ομοσπονδία αυτή τη στιγμή - κλείνουμε τώρα τους ισολογισμούς - βρίσκεται σε πλην 13 εκατομμύρια και είναι στην ευχάριστη θέση να μη ζητάει ούτε μία δραχμή από το ελληνικό δημόσιο. Μπορεί να τα βγάλει πέρα μόνη της και να τα καταφέρει.

Άλλα πράγματα, που βρήκαμε, ήταν ένα σύστημα παρακολουθήσεων, το οποίο αρχικά το βρήκαμε με εταιρεία, που παραγγείλαμε εμείς, αλλά, στη συνέχεια, η κρατική ασφάλεια έχει επιληφθεί του θέματος και θέλω και δημόσια να την ευχαριστήσω για τις προσπάθειες τις γι' αυτό.

Άλλο θέμα είναι τα στημένα παιχνίδια. Στους έξι περίπου μήνες, που είμαστε εμείς, υπάρχει ομάδα ύποπτη για στημένα παιχνίδια 19 φορές, άλλη ομάδα για 14 φορές, άλλη ομάδα για 4 ή 5 φορές. Την σχετική έκθεση θα την έχουμε έτοιμη να την παραδώσουμε στη νέα διοίκηση και φυσικά προς εσάς, αλλά και προς κάθε Αρχή.

Ένα οξύτατο θέμα είναι το θέμα της διαιτησίας. Εγώ προσωπικά, που δεν προέρχομαι από το χώρο του ποδοσφαίρου, το κατάλαβα, όταν τινάξανε το σπίτι του κ. Μπίκα στον αέρα, του Αρχιδιαιτητή που είχε ορίσει η FIFA, και εκεί καταλάβαμε πολύ περισσότερα από αυτά, τα οποία προκύπτουν.

Μια σειρά από άλλα ζητήματα αφορούν το Καταστατικό, κυρίως στο στοιχείο του αυτοδιοίκητου, στο οποίο επιμένει πάρα πολύ η FIFA, θέλω να μείνω και θέλω να τονίσω ότι εγώ υποστηρίζω το αυτοδιοίκητο. Αλλά το αυτοδιοίκητο δεν σημαίνει ότι η Ποδοσφαιρική Ομοσπονδία είναι ένα άλλο κράτος και δεν ζει υπό τους ελληνικούς νόμους και τους ελληνικούς προφήτες, αλλά ζει στους δικούς της.

Επιπλέον, να σημειώσετε ότι έχουμε πάρα πολλές ανείσπρακτες απαιτήσεις.

(Συνέχεια ομιλίας κ. ΙΩΑΝΝΗ ΔΡΟΣΟΥ,

Προέδρου της Επιτροπής Εξομάλυνσης της Ελληνικής Ποδοσφαιρικής Ομοσπονδίας)

Τέλος, να πω, ότι περίπου 80.000 νέοι άνθρωποι, όχι το καλοκαίρι, παίζουν ποδόσφαιρο κάθε Σαββατοκύριακο. Είναι 3.200 oι Σύλλογοι και τους αξίζει ένα καλύτερο ποδόσφαιρο και μία καλύτερη και διαφανέστερη οργάνωση. Θέλω να ελπίζω ότι η φυσική ηγεσία του Ποδοσφαίρου, που θα αναλάβει μετά από μας, θα το επιτύχει. Σας ευχαριστώ πολύ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Καλαμπόκης.

ΙΩΑΝΝΗΣ ΚΑΛΑΜΠΟΚΗΣ (Πρόεδρος του Πανελληνίου Συλλόγου Αμειβομένων Καλαθοσφαιριστών (Π.Σ.Α.Κ.)): Καλημέρα και από μένα. Σε σχέση με τη μείωση της εγγυητικής, ως Πρόεδρος του Πανελληνίου Συλλόγου Αμειβομένων Καλαθοσφαίρισης, θέλω να πω, ότι έχουμε συμφωνήσει στο να πέσει το ποσοστό στο 5% από το 25%, που υπήρχε και το κατώτατο όριο από τις 100.000 να πάει στις 60.000 ευρώ. Ευχαριστώ πολύ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Δουβής.

ΣΤΑΥΡΟΣ ΔΟΥΒΗΣ ( Αντιπρόεδρος του Δ.Σ. του Ελληνικού Συνδέσμου Ανωνύμων Καλαθοσφαιρικών Εταιριών Ε.Σ.Α.Κ.Ε.)): Καλημέρα σας. Επί του άρθρου 9 του σχεδίου νόμου, που αφορά τις Κ.Α.Ε, συμφωνούμε. Ειδικά, στη μείωση του ποσοστού της εγγυητικής επιστολής, η οποία είναι στο 5% για όλες τις άλλες αθλητικές, Επαγγελματικές Ενώσεις και ήταν 25% για την Καλαθοσφαίριση.

Επίσης, συμφωνούμε με την πρόταση του άρθρου 9, σε ότι αφορά στη μείωση των 100.000 σε 60.000 ευρώ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Κολυμπάδης.

ΕΜΜΑΝΟΥΗΛ ΚΟΛΥΜΠΑΔΗΣ (Γενικός Γραμματέας της Ελληνικής Ολυμπιακής Επιτροπής (Ε.Ο.Ε.)): Καταρχήν, ευχαριστούμε πολύ για την πρόσκληση. Η Ελληνική Ολυμπιακή Επιτροπή εμπλέκεται, εμμέσως, σε ορισμένα άρθρα του προτεινόμενου νομοσχεδίου, στο οποίο γίνεται μία προσπάθεια να επιλυθούν θέματα, που χρονίζουν και τα οποία είναι πληγές στην καθημερινή ζωή του αθλητικού κινήματος.

Θα ήθελα να αναφερθώ σε κάποια θέματα, κατά σειρά σπουδαιότητας. Μας βρίσκει σύμφωνους η τακτοποίηση του θέματος των αδειοδοτήσεων των αθλητικών χώρων. Έχει γίνει μία αρκετά συστηματική μελέτη πάνω σε αυτό.

Είμαι, όπως γνωρίζετε, και Πρόεδρος της Αθλητικής Ομοσπονδίας της Επιτροπής Αντισφαίρισης και ο κ. Υπουργός γνωρίζει καλά τα προβλήματα, που έχουμε στο Στάδιο «Ειρήνης και Φιλίας». Έχουμε ερωτηθεί πριν από τη σύνταξη του νομοσχεδίου για τις απόψεις μας, οι οποίες και συμπεριλήφθηκαν στο υπό συζήτηση νομοσχέδιο. Η διευθέτηση, που γίνεται, είναι προς τη σωστή κατεύθυνση και θα λύσει πάρα πολλά προβλήματα, τα οποία καθημερινά δημιουργούνται στην πράξη, ιδιαίτερα, στο θέμα των μεγάλων αθλητικών εγκαταστάσεων εθνικής εμβέλειας, όπως είναι το Στάδιο «Ειρήνης και Φιλίας», το «ΟΑΚΑ», το «Αλεξάνδρειο» και άλλες αθλητικές εγκαταστάσεις. Αρμόδιος για τις αδειοδοτήσεις των αθλητικών εγκαταστάσεων είναι ο Γενικός Γραμματέας Αθλητισμού, με τη σύμφωνη γνώμη της Αθλητικής Ομοσπονδίας. Αυτό μας ικανοποιεί ιδιαίτερα.

Τώρα επιμέρους παρατηρήσεις. Θα ήθελα να σας πω η αναγνώριση μιας Ομοσπονδίας, με νόμο, θα δημιουργήσει πρόβλημα, στην περίπτωση της ανάκλησης, κύριε Υπουργέ, διότι όταν εκλείψουν οι λόγοι για τους οποίους χορηγήθηκε - και αυτό συμβαίνει συχνά - η αθλητική αναγνώριση, θα πρέπει να ξαναφέρετε νόμο, για να την ανακαλέσετε, πράγμα το οποίο είναι ασυνήθιστο. Αυτό το βάζω σαν μία παρατήρηση τεχνοκρατική.

Το επόμενο θέμα, το οποίο θα ήθελα να σας πω, είναι εκεί, που ορίζουμε, ότι απονέμεται ο τίτλος του προπονητή Α΄ κατηγορίας σε προπονητές, που οι αθλητές τους κατέκτησαν Ολυμπιακό Μετάλλιο χρυσό, ασημένιο και χάλκινο. Αλήθεια, πώς ορίζεται σαν προπονητής κάποιος, που δεν έχει άδεια ασκήσεως επαγγέλματος; Κατά δήλωση αθλητή; Κατά δήλωση ομοσπονδίας; Η διάταξη, προφανώς, αφορά ατομικά αθλήματα, ανοίγει, όμως θέματα και είμαι υποχρεωμένος από τη μακρόχρονη εμπειρία μου στον αθλητικό χώρο, να σας τα επισημάνω. Πώς ένας αθλητής προπονείται, για παράδειγμα, από μη προπονητή, όταν τόσο το σωματείο όσο και η ομοσπονδία υποχρεούται να έχει; Κατανοητό θα ήταν να μην έχει άδεια άσκησης για το συγκεκριμένο άθλημα ή κλάδο αθλήματος ή ακόμα να έχει δίπλωμα και να του απονεμηθεί η άδεια της ανώτερης κατηγορίας, που προβλέπεται, από τον οικείο κανονισμό. Πάντως, χρειάζεται η πρόβλεψη για την έκδοση μιας υπουργικής απόφασης η οποία θα καθορίζει, στενά και αυστηρά, τις προϋποθέσεις, για τις οποίες θα γίνεται η απονομή αυτή, χωρίς να διαφωνούμε ότι οι τρεις υπό κρίση προπονητές, ο κ. Κορακάκης, ο κ. Γέμελος και ο κ. Πίρς αξίζουν να είναι προπονητές της ανώτατης κατηγορίας, αλλά θα ανοίξει, επαναλαμβάνω, θέματα. Κατά τα άλλα, νομίζω ότι το νομοσχέδιο κινείται προς τη σωστή κατεύθυνση και θα λύσει θέματα της καθημερινότητας του αθλητικού κινήματος. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): ευχαριστώ πολύ. Ο κ. Νικόλαος Δαμασκόπουλος, Πρόεδρος της Διαρκούς Επιτροπής αντιμετώπισης της βίας, θα στείλει υπόμνημα.

Το λόγο έχει η κυρία Σταυρούλα Κοζομπόλη.

ΣΤΑΥΡΟΥΛΑ ΚΟΖΟΜΠΟΛΗ (Πρόεδρος του Συλλόγου Ελλήνων Ολυμπιονικών): Καλησπέρα σας, ευχαριστώ. Να πω ότι σε γενικές γραμμές για μας, για το Σύλλογο Ολυμπιονικών, το νομοσχέδιο κινείται προς τη σωστή κατεύθυνση. Να πω λίγα πράγματα παραπάνω για το άρθρο 12, το οποίο μας αφορά και με το οποίο είχε δοθεί η δυνατότητα να συνεχιστεί η αξιοποίηση των Ολυμπιονικών και Παραολυμπιονικών, που είναι διορισμένοι στον δημόσιο τομέα, μέσω της απόσπασής τους είτε στη Γενική Γραμματεία Αθλητισμού είτε σε φορείς, που εκπονούν προγράμματα σχετικά με τη διάδοση του Ολυμπισμού, των ολυμπιονικών αξιών, της εκεχειρίας ή και με δράσεις, σχετικές με τον αθλητισμό και την κοινωνική προσφορά, εν γένει. Αυτό είχε γίνει, με το νόμο 4325/2015, με τον εκδημοκρατισμό της δημόσιας διοίκησης και πέρυσι, με το νόμο 4440/2016, με την κινητικότητα είχε δημιουργηθεί ένα πρόβλημα και δεν ίσχυε. Αυτή τη στιγμή, νομίζω ότι με το άρθρο 12, λύνεται το θέμα μας αυτό και μπορούμε να συνεχίσουμε το έργο, που κάνουμε, γιατί, πριν, οι Ολυμπιονίκες, με τους νόμους, που υπήρχαν, ήμασταν σαφώς διορισμένοι σε διάφορους δημόσιους φορείς π.χ. εγώ είμαι διορισμένη στο Υπουργείο Οικονομίας. Πιστεύω ότι μπορούμε να προφέρουμε πολύ περισσότερα, όταν είμαστε είτε στη Γενική Γραμματεία Αθλητισμού είτε σε κάποιους φορείς, οι οποίοι ασχολούνται με τον αθλητισμό, κάτι που ξέρουμε πάρα πολύ καλά και διαδίδουμε, έτσι, τις ολυμπιακές αξίες και τον Ολυμπισμό στα μικρά παιδιά.

Επίσης, θα ήθελα να κάνω μία πρόταση για όποτε γίνεται η επεξεργασία των διάφορων νομοσχεδίων, όπου προστίθενται ή αφαιρούνται κάποια πράγματα, να έχουμε εκπρόσωπο είτε τον Πρόεδρο του Συλλόγου Ελλήνων Ολυμπιακών είτε κάποιον άλλο εκπρόσωπο, που θα ορίζει το διοικητικό μας συμβούλιο, έτσι ώστε, από πρώτο χέρι, να γνωρίζουμε τι καινούργιο πρόκειται να γίνει και να έχουμε τη δυνατότητα, εγκαίρως, να προτείνουμε κάποιες δικές μας προτάσεις.

Τέλος, θα ήθελα να αναφερθώ στα θέματα του άρθρου 13, και να πω, ότι εκεί, σαφώς, πρέπει να γίνουν κάποιες αλλαγές και για μένα, αυτό που πρέπει να γίνει είναι - για τον Σύλλογο Ολυμπιονικών - οι Σχολές Προπονητών, οι οποίες γίνονται, τώρα, από τις οικίες Ομοσπονδίες. Με κάποιο τρόπο, να γίνονται πιο τακτικά ή να γίνονται από τη Γενική Γραμματεία Αθλητισμού, σε συνεργασία με τη Γυμναστική Ακαδημία, έτσι ώστε όλοι να έχουν τη δυνατότητα και που θέλουν να μπορούν να αποκτήσουν την Άδεια Άσκησης Επαγγέλματος, κάτι το οποίο τώρα είναι πάρα πολύ δύσκολο.

Να πω ότι και εγώ είμαι σε αυτή την κατηγορία. Μπορεί τώρα να μην κάνω προπονητική, αλλά μόλις πριν δύο χρόνια, που έγινε Σχολή, στο δικό μου το άθλημα, ενώ περίμενα δέκα χρόνια, για να μπορέσω να πάρω την Άδεια Ασκήσεως Επαγγέλματος, τελικά παρακολούθησα τη Σχολή, πήρα την άδεια Κατηγορίας Γ΄, τώρα, όμως, δεν ξέρω πότε θα ξαναγίνει Σχολή, για να μπορέσω να πάρω της Κατηγορίας Β’ ή της Α’. Είναι ένα πρόβλημα, το οποίο με κάποιον τρόπο, πρέπει να το λύσουμε. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστούμε, την κυρία Κοζομπόλη.

Ο κ. Παλτσανιτίδης Πρόεδρος του Συλλόγου Ελλήνων Παραολυμπιονικών, θα στείλει υπόμνημα.

Το λόγο έχει ο κ. Κοδέλλας, Πρόεδρος του Δ.Σ. των Special Olympics Hellas.

ΔΙΟΝΥΣΙΟΣ ΚΟΔΕΛΛΑΣ (Πρόεδρος του Δ.Σ. των Special Olympics Hellas): Ευχαριστώ, κύριε Πρόεδρε.

Θα ήθελα, πρώτα απ’ όλα, να εκφράσω, πραγματικά, την ευγνωμοσύνη των Special Olympics, για αυτήν τη νέα νομοθετική ρύθμιση, η οποία έρχεται να γεμίσει ένα κενό, που μας ταλανίζει, πολλά χρόνια. Χαίρομαι, επίσης, διότι υπάρχει ομοφωνία και των άλλων Κομμάτων για να προχωρήσει ακριβώς αυτή η ρύθμιση.

Ξέρετε, κύριε Πρόεδρε, το δικό μας το κίνημα είναι καθαρά εθελοντικό, δεν υπάρχουν επαγγελματίες μέσα, από τον πρώτο μέχρι τον τελευταίο, όλοι προσφέρουν εθελοντικά. Οι προπονητές μας, οι αθλητές μας, οι εθελοντές είναι πάντα δίπλα μας και είναι αυτό, το οποίο δίνει ζωή και κουράγιο να συνεχίσουμε.

Το νομοσχέδιο αυτό θα μας βοηθήσει πολύ να αναπτύξουμε το πρόγραμμά μας και να δώσουμε τη δυνατότητα και σε άλλα άτομα, με διανοητική αναπηρία, να ενταχθούν στα προγράμματά μας. Ίσως, τα δικά μας τα άτομα με διανοητική αναπηρία να μην φαίνονται ανάμεσα στο πλήθος, πολύ περισσότερο στην Αθήνα, όπου είναι μαζεμένος ο μισός πληθυσμός της χώρας. Όμως, υπάρχουν!

Πολύ περισσότερο, υπάρχουν στην επαρχία, όπου εκεί οι μικρότερες κοινωνίες, ακόμα δεν έχουν ξεπεράσει αυτό το σύμπλεγμα του στίγματος, που χαρακτηρίζει μια οικογένεια, που είχε την ατυχία να έχει ένα παιδί, με διανοητική αναπηρία. Είναι εκεί ακριβώς, που έχουμε επεκταθεί, είναι εκεί που έχουμε δώσει όλη μας την έμφαση, ώστε να εντάξουμε και έχουμε προγράμματα, σε πολλές πόλεις, στην επαρχία, αλλά αυτό δεν μας αρκεί. Για εμάς, κάθε παιδί, κάθε άτομο με διανοητική αναπηρία, το οποίο κατορθώνουμε να βγάζουμε από το σπίτι του και να εντάσσουμε στα αθλητικά προγράμματά μας, είναι μια επιτυχία.

Ξεκινάμε από πολύ νωρίς, από ηλικίας 2 ετών και συνεχίζουμε μέχρι τα 8, όπου τα εντάσσουμε πλέον στα αγωνίσματα μας. Βέβαια, εκείνο που κάνουμε, επειδή είναι στη φιλοσοφία των Special Olympics και στις αρχές των Special Olympics, είναι πώς θα εντάξουμε τα άτομα με την αναπηρία αυτή στο κοινωνικό σύνολο, πώς θα τους δώσουμε τη δυνατότητα των ίσων ευκαιριών, πώς θα τους δώσουμε τη δυνατότητα να αντιληφθούν ότι ο κόσμος τους σέβεται Τα προγράμματά μας, σε ένα πολύ μεγάλο μέρος, έχουν να κάνουν με το λεγόμενο unifight games, δηλαδή, παιχνίδια στα οποία συμμετέχουν αθλητές των Special Olympics και αθλητές διαφόρων άλλων αθλημάτων.

Δεν θα ήθελα να μακρηγορήσω, είναι πάντως εμπειρία, η οποία πραγματικά βοηθά τους αθλητές μας να ενταχθούν στο σύνολο και είναι πολύ παρήγορο για εμάς να δούμε πως ο κόσμος ανταποκρίνεται θετικά και ιδιαίτερα, και το τονίζω αυτό, η νέα γενιά, η οποία έχει μια ευαισθησία πραγματικά εξαιρετική. Αυτά θέλω να πω, ευχαριστώ πολύ, κύριε Πρόεδρε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ και για το συναίσθημα που έβγαλε η τοποθέτησή σας.

Το λόγο έχει ο κ Ζωητός, Γενικός Διευθυντής της Πανελλήνιας Ομοσπονδίας Ξενοδόχων (Π.Ο.Ξ.).

ΝΙΚΟΣ ΖΩΗΤΟΣ (Γενικός Διευθυντής της Πανελλήνιας Ομοσπονδίας Ξενοδόχων): Κύριε Πρόεδρε, θα θέλαμε να σας ευχαριστήσουμε για την πρόσκληση να παραστούμε στην Επιτροπή σας. Εμείς θα αναφερθούμε, αποκλειστικά και μόνο, στο άρθρο 14 του σχεδίου νόμου, το οποίο, όπως προκύπτει και από το κείμενο σχετικής διατάξεως, αφορά στα γυμναστήρια, που λειτουργούν, εντός ξενοδοχείων και τα οποία απευθύνονται αποκλειστικά και μόνο σε ενοίκους του ξενοδοχείου. Η ύπαρξη ενός χώρου άθλησης εντός ξενοδοχείου αποτελεί πλέον μια απαραίτητη υπηρεσία για κάθε ξενοδοχειακή μονάδα, μια υπηρεσία, η οποία ζητείται από όλο και περισσότερους πελάτες και μάλιστα, σε αρκετές περιπτώσεις, αποτελεί ένα κριτήριο επιλογής του καταλύματος. Ενόψει των ανωτέρω, πιστεύουμε πως η συγκεκριμένη ρύθμιση κινείται στη σωστή κατεύθυνση και επιλύει πρακτικά ζητήματα, εφόσον, με αυτή, καθίσταται δυνατή η δημιουργία ενός γυμναστηρίου, ενός χώρου άθλησης ακόμη και από τα χαμηλότερης κατηγορίας καταλύματα, που πράγματι το χρειάζονται και επίσης, απλουστεύεται η όλη διαδικασία ίδρυσης των γυμναστηρίων. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Αθανασόπουλος.

ΔΗΜΗΤΡΙΟΣ ΑΘΑΝΑΣΟΠΟΥΛΟΣ (Ταξίαρχος, Προϊστάμενος του Κλάδου Τάξης/ Αρχηγείο Ελληνικής Αστυνομίας): Κύριε Πρόεδρε, ευχαριστούμε για την πρόσκληση. Διατηρούμε κάποιες επιφυλάξεις και θα ακολουθήσουν κάποιες έγγραφες νομικές παρατηρήσεις από το Γραφείο του κυρίου Υπουργού, ωστόσο, από την εμπειρία, θα μπορούσαμε να καταθέσουμε και να πούμε το εξής: ότι στην Επιτροπή Ελέγχου Καταλληλότητας, θα πρέπει να αναφέρεται ρητά στο έργο της Επιτροπής και «η διαπίστωση του ηλεκτρονικού συστήματος εποπτείας», καθώς επίσης, στο ίδιο έργο της Επιτροπής, να αναφέρεται ρητά «ο έλεγχος για τη μελέτη της προστασίας», όπως αναφέρεται, μέσα στη διάταξη, αλλά είναι γενική και θα πρέπει να αποτελεί ειδικότερα και να αναφέρεται στο έργο της Επιτροπής. Αυτές είναι οι γενικές παρατηρήσεις, που θέλαμε να καταθέσουμε και να πούμε, ότι προς την σωστή κατεύθυνση κινούνται οι διατάξεις. Όσον αφορά στην κάρτα φιλάθλου, εμείς είμαστε υπέρ, αλλά το πότε θα ισχύσει είναι θέμα απόφασης του αρμόδιου Υπουργείου, εμείς συνηγορούμε στην ύπαρξη της κάρτας. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Στεφανίδης.

ΔΗΜΗΤΡΙΟΣ ΣΤΕΦΑΝΙΔΗΣ (Γενικός Γραμματέας της Πανελλήνιας Ομοσπονδίας Προπονητών Αθλημάτων (Π.Ο.Π.Α.) και Πρόεδρος «Μελεδώνης», Πανελλήνιας Ένωσης Φορέων Στήριξης Ατόμων με Νοητική Υστέρηση): Κύριε Πρόεδρε, θα τοποθετηθώ σε δύο θέματα, το ένα αφορά στην Πανελλήνια Ομοσπονδία Προπονητών Αθλημάτων, η οποία εκπροσωπεί όλα τα αθλήματα εκτός από τα τέσσερα επαγγελματικά, μπάσκετ, ποδόσφαιρο, βόλεϊ και χάντμπολ και θα πω, ότι με βάση το νόμο, προπονητής θα πρέπει να είναι κάποιος, που έχει άδεια ασκήσεως επαγγέλματος από τη Γενική Γραμματεία Αθλητισμού, σε οποιοδήποτε Σωματείο μπορεί να εργαστεί. Δεν συμφωνούμε στο να γίνεται προπονητής κάποιος τιμής ένεκεν, χωρίς να ξέρουμε τί επίπεδο μόρφωσης έχει, και εάν δεν έχει περάσει από μια σχολή κάποιων ωρών, όπως είναι αυτές, που δημιουργεί η Γενική Γραμματεία Αθλητισμού, τουλάχιστον. Διότι, όπως γνωρίζετε όλοι, υπάρχουν τα ΤΕΦΑΑ, στη χώρα μας, που βγάζουν προπονητές όλων των ειδικοτήτων και όπου δεν υπάρχει ειδικότητα σε αθλήματα, στα οποία είναι μέλη μας οι σύνδεσμοι προπονητών τους, δημιουργείται δια μέσου της Ομοσπονδίας τους, σχολή προπονητών.

Απαραιτήτως, πτυχίο Σχολής Προπονητών, έστω εάν είναι ακόμη και οι τιμημένοι, οι άνθρωποι, που τίμησαν την Ελλάδα, οι Ολυμπιονίκες, οι Παραολυμπιονίκες, και νομίζω συμφωνούν και οι ίδιοι.

Το δεύτερο θέμα έχει σχέση με την ιδιότητά μου, ως Πρόεδρος της Πανελλήνιας Ένωσης Φορέων Στήριξης Ατόμων με Νοητική Υστέρηση και αφορά τη συζήτηση, γύρω από τα Special Olympics.

Εγώ αυτό που θέλω να πω είναι το ότι δεν με ενδιαφέρει τι γινόταν μέχρι τώρα και τι ακουγόταν. Αυτό που έβλεπα εγώ ήταν τον κάθε Υπουργό, τον κάθε Βουλευτή, τον κάθε Γενικό Γραμματέα του Υπουργείου Αθλητισμού να φωτογραφίζεται με την τότε Πρόεδρο των Special Olympics. Tώρα, βλέπω έναν πολύ σοβαρό άνθρωπο, Πρόεδρο των Special Olympics, έναν άνθρωπο, που δίνει και την ψυχή του. Τον έχω ζήσει σε δύο τρεις εκδηλώσεις και πιστεύω ότι τα Special Olympics ψυχαγωγούν χιλιάδες παιδιά μας. Είναι ένας παγκόσμιος οργανισμός τα Special Olympics.

Δεν άκουσα καλά, αν τα είπε ο κ. Κοδέλας, που είναι ο Πρόεδρος, οφείλω όμως να πω, ότι τα παιδιά μας ανυπομονούν να ακούσουν πότε θα φύγουν για τα Special Olympics για κάποιες διοργανώσεις, που διοργανώνει. Δεν πληρώνει τίποτα κανένα παιδί, γι' αυτό αναγκάζεται και ζητά χορηγούς και επιχορηγήσεις. Αυτά, κύριε Πρόεδρε. Ζητώ συγνώμη, δεν άκουσα προηγουμένως, γιατί έχω πρόβλημα βαρηκοΐας.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Εντάξει, απλώς σας δώσαμε τον λόγο εκτός της λίστας και ήταν χρήσιμη η παρέμβασή σας.

Τον λόγο έχει ο κ. Κακλαμανάκης.

ΝΙΚΟΛΑΟΣ ΚΑΚΛΑΜΑΝΑΚΗΣ (Ολυμπιονίκης): Σας ευχαριστώ πολύ. Σε συνέχεια των όσων είπε ο κ. Στεφανίδης και στη συνέχεια των όσων έχει πει η κυρία Κοζομπόλη, εγώ θέλω να απευθύνω ένα ερώτημα. Το ερώτημα μπορεί να αφορά το πρόσωπό μου, αλλά νομίζω ότι πρέπει να παραδεχθούμε ότι εδώ εκπροσωπώ κάτι πολύ ανώτερο από τον εαυτό μου. Εκπροσωπώ την πατρίδα μου και το μέλλον των νέων ανθρώπων, που πρέπει να έχουν ευκαιρίες.

Κάτω απ' αυτό το πρίσμα, θα ήθελα να κάνω το εξής ερώτημα. Για πρώτη φορά, στην ιστορία, χρυσός Ολυμπιονίκης αποφασίζει και μπορεί, αποδεδειγμένα, υπάρχουν στοιχεία για αυτό, μόλις πρόσφατα είχαμε ένα πανευρωπαϊκό μετάλλιο, σε ολυμπιακή κατηγορία, να βοηθήσει τον επόμενο, να τον πάρει από το χέρι, να τον πάει στο ολυμπιακό βάθρο, ο οποίος είναι Ολυμπιονίκης σε δύο Ολυμπιάδες. Έχει περάσει τα 32 του, είναι η τελευταία του ευκαιρία να πάρει μετάλλιο και να κάνει περήφανη όλη την Ελλάδα.

Και σας απευθύνω το ερώτημα, γιατί δεν μπορώ και γιατί δεν με αφήνετε να το κάνω, νόμιμα. Το πρώτο μου ερώτημα. Και να συμπληρώσω σε αυτό, γιατί έχω δεχτεί την κλήση αυτή από τον Ολυμπιονίκη, που είναι έκτος στο Λονδίνο και πέμπτος στο Ρίο, το όνομα του είναι Βύρων Κοκκαλάνης. Το αίτημα έχει γίνει από το Νοέμβριο του 2016, βρίσκομαι, ήδη, στο πλευρό του. Δεν θα υπάρξει Σχολή Προπονητών της Γενικής Γραμματείας Αθλητισμού, μέχρι το 2018. Είμαστε έτοιμοι όλοι εδώ να στερήσουμε το δικαίωμα αυτού του ανθρώπου στο όνειρο και της περήφανης Ελλάδας; Θα μου στερήσετε το δικαίωμα να τον προπονήσω, νόμιμα;

Και μπορώ, επίσης, να σας εκμυστηρευτώ ότι σε συναντήσεις, που είχα, με τον Υπουργό είναι ξεκάθαρο για μένα ότι υπάρχει θετική πρόθεση να λύσει θέματα, από την απάτη στον αθλητισμό, μέχρι και να ενημερωθεί, γιατί παραδέχεται ότι δεν γνωρίζει και τον τιμά πάρα πολύ αυτό, γνωρίζει πάρα πολλά θέματα και θέλει να γνωρίσει ακόμα περισσότερα, για να προχωρήσει.

Νομίζω είναι ώρα, αυτή τη στιγμή, να αντιληφθούμε ποιο είναι το πρόβλημα. Δεν θέλω να πιστέψω ότι δεν υπάρχει όραμα, αδυνατώ να πιστέψω ότι δεν υπάρχει όραμα. Και εφόσον υπάρχει καλή πρόθεση, πρέπει να προχωρήσουμε σε αυτή την κατεύθυνση. Θέλω να μου απαντηθεί, γιατί δεν μπορώ εγώ να τον προπονήσω νόμιμα. Είναι προνόμιο για κάποιους; Ή μήπως είναι δικαίωμα του αθλητή να έχει τη μέγιστη προετοιμασία; Θα του καταθέσω τη ζωή μου, 27 ετών προετοιμασίας.

Συγκρίνετε τα 27 έτη ολυμπιακής προετοιμασίας και μόχθου, με 4 ή 5 ημέρες, που θα μου κάνει Γενική Γραμματεία Αθλητισμού, σεμινάριο, στο οποίο έχω επανειλημμένα πάει να διδάξω και να δώσω τα φώτα μου;

ΔΗΜΗΤΡΗΣ ΣΕΒΑΣΤΑΚΗΣ(Πρόεδρος της Επιτροπής): Κύριε Κακλαμανάκη, έχετε νομίζω δώσει το ερώτημα, το έχετε εκφράσει και ούτως ή άλλως εκτιμούμε πάρα πολύ την προσωπική σας διαδρομή.

Το λόγο έχει ο κ. Κωνσταντινέας.

ΠΕΤΡΟΣ ΚΩΝΣΤΑΝΤΙΝΕΑΣ (Εισηγητής του ΣΥΡΙΖΑ): Ευχαριστώ, κύριε Πρόεδρε. Εγώ είμαι ικανοποιημένος από σχεδόν όλους τους φορείς που έχουν έρθει. Το είπαν και οι ίδιοι, ότι όλα τα άρθρα είναι ικανοποιητικά, προς τη σωστή κατεύθυνση, εξάλλου και οι ευαίσθητες ομάδες, που υπήρχαν εδώ, το αποδείξανε.

Θα ήθελα να πω στον κ. Φουντουλάκη, τον Πρόεδρο της Παραολυμπιακής Επιτροπής, σχετικά με αυτά που είπε, ότι είμαστε προς αυτή την κατεύθυνση, σε συνεργασία με το Υπουργείο. Είναι ένα δίκαιο αίτημα - μπορεί να σας απαντήσει και ο Υπουργός- εμείς είμαστε θετικοί, δεν το συζητάμε.

Θα ήθελα να αναφερθώ στον κ .Καλαμπόκη, γιατί μας «έκαιγε» η απάντηση των καλαθοσφαιριστών, γιατί, στην προηγούμενη συνεδρίαση, υπήρχε μια διαφορά απόψεων με τα άλλα Κόμματα. Είναι προς αυτή την κατεύθυνση, έχει συνεννοηθεί με το Υπουργείο και το επικροτούμε. Οπότε, νοιώθουμε μια ικανοποίηση, ότι «κάτι γίνεται» με το αθλητικό τμήμα του ΣΥΡΙΖΑ, ότι αυτά που είχε πει πριν, τα είπαμε.

Δράττομαι της ευκαιρίας, σαν άνθρωπος του ποδοσφαίρου, μιας και είναι και ο κ. Δρόσος εδώ, θα ήθελα το χρόνο να ασχοληθώ, λίγο περισσότερο, με θέματα του ποδοσφαίρου.

Σας καλωσορίζω και εσάς, κύριε Δρόσο. Είσαστε ένας έγκριτος νομικός και είπατε πριν, ότι αυτή η Επιτροπή θα κάνει 3 πράγματα: Τη διαχείριση, τους κανονισμούς και ουσιαστικά, θα φτιάξουμε το εκλογικό σύστημα. Θα ήθελα να σας ρωτήσω μερικά πράγματα, από τη μέχρι τώρα εμπειρία σας στη ΕΠΟ, με τους συνεργάτες σας.

Το πρώτο πράγμα, που θα ήθελα να σας ρωτήσω, είναι εσείς, σαν νομικός και όχι σαν πρόεδρος της ΕΠΟ, να μου πείτε, εάν επηρεάζει στο «αυτοδιοίκητο» η απλή αναλογική, που βλέπουμε ότι έχει περάσει και νόμος ακόμα και για τις εκλογές και τώρα πάει και στην Τοπική Αυτοδιοίκηση, εάν συμφωνείτε - θα ήθελα την προσωπική σας άποψη - με την απλή αναλογική ή με το ασυμβίβαστο, που πρέπει να υπάρχει, κατ` εμέ, και στα δύο, ανάμεσα στους προέδρους των Ενώσεων των ΕΠΣ και τα μέλη του Δ.Σ., γιατί από πολλές καταγγελίες, βλέπουμε αυτή η συναλλαγή πώς υπήρχε και πού έφτασε το ποδόσφαιρο.

Το δεύτερο ερώτημα είναι για τα κωλύματα των παραγόντων, τώρα, στην εναρμόνιση του Καταστατικού. Υπήρχαν παράγοντες, που έχουν προβλήματα με την δικαιοσύνη ή παραπέμπονται στη δικαιοσύνη και αν αυτοί οι άνθρωποι, που έφεραν το ποδόσφαιρο εδώ, θα μπορούν να είναι πάλι μέσα στις γενικές συνελεύσεις και να ορίζουν το ποδόσφαιρό μας.

Το τρίτο πράγμα, που θα ήθελα να σας ρωτήσω - επειδή κάνετε και τη διαχείριση - είναι ότι, ενώ επί του προηγούμενου Υφυπουργού Αθλητισμού, του κ. Κοντονή, πέρασε ο νόμος για τους Προπονητές, που υπάγονται στην ΕΠΟ, στην FIFA και στην UEFA, με το άρθρο 35β και 35γ, ότι αυτοί που έχουν τελειώσει ΤΕΦΑΑ με ειδικότητα «ποδόσφαιρο», θα μπορούν να είναι προπονητές.

Έχω πάρα πολλές καταγγελίες. Παραπλήσια μπορεί και ο περιβόητος, κ. Πατάκης, να κάνει τις ίδιες σχολές και σε ανθρώπους, που δεν έχουν τελειώσει ΤΕΦΑΑ. Ο νόμος, αυτή τη στιγμή, δεν εφαρμόζεται. Έχουμε πάρα πολλές καταγγελίες, ότι δεν δίνεται η κάρτα προπονητή και παραβιάζεται ο νόμος. Θέλω την απάντησή σας.

Το τέταρτο και πέμπτο ερώτημα είναι από δημοσιεύματα. Θα ήθελα να ξέρω - πιστεύω ότι έχετε το φίλαθλο πνεύμα και ήσασταν και ειλικρινής, ότι έχετε δώσει το 100% του εαυτού σας, ασχέτως εάν το αντικείμενο σας δεν ήταν αυτό, και είναι πολύ δύσκολο το πόστο, που έχετε πάρει και το καταλαβαίνετε - υπάρχει περίπτωση η FIFA και η UEFA ή η ΕΠΟ να εναρμονίσει Καταστατικό, που πρέπει να είναι 5 χρόνια, γιατί το ακούω και θέλω να μου το διαψεύσετε, μη εν ενεργεία ποδοσφαιριστές και μιλάμε για ποδοσφαιριστές παντός τύπου και διαιτητές, που πρέπει να είναι εν αποστρατεία, για να είναι υποψήφιοι για παράγοντες του ποδοσφαίρου; Δηλαδή, θα ήθελα να ξέρω το εξής: Εάν αύριο ο κ. Παπασταθόπουλος, ένας από τους καλύτερους ποδοσφαιριστές της Εθνικής Ελλάδος ή οποιοσδήποτε από τα άλλα παλικάρια εκεί, σταματήσει το ποδόσφαιρο, δεν μπορεί να βάλει υποψήφιος για παράγοντας; Ένας μεγάλος διαιτητής θα πρέπει να περάσουν 5 χρόνια, για να βάλει υποψηφιότητα; Αυτό ζητά η FIFA και η UEFA και ποιες είναι οι δικές σας προτάσεις;

Στα διαδικαστικά, οι διαιτητές έχουν να πληρωθούν από την 5η αγωνιστική της περιόδου κι εδώ ακούμε, από τα δημοσιεύματα, ότι θα έρθουν 5 διαιτητές και το καινούργιο σύστημα, που υπάρχει «επανάληψη της φάσης», κάτι σαν το μπάσκετ. Απ' ό,τι πληροφορούμαι αυτό θα είναι 100% επιδοτούμενο, την πρώτη χρονιά, από τη FIFA και την UEFA, τη δεύτερη χρονιά 75% και την τρίτη χρονιά 55%. Θα ήθελα να ξέρω πώς θα βάλουμε παραπάνω διαιτητές, εάν όντως είναι αυτή η πρόταση, από τη στιγμή, που δεν έχουμε πληρώσει τους προηγούμενους, από την 5η, νομίζω, αγωνιστική και πού είναι όλα αυτά τα λεφτά, που δίνει ο συνεταιρισμός, εάν τα δίνει;

Το τελευταίο. Όπως είπατε κι εσείς, καταλάβατε τι σημαίνει επαγγελματικό ποδόσφαιρο από το γεγονός ότι έκαψαν το σπίτι του κ. Μπίκα - κι εμένα μου ανατίναξαν το μαγαζί μου κι έκρυβα την οικογένειά μου - και επειδή εκπροσωπώ, εκτός από την Κυβέρνηση μου, και έναν αθλητικό φορέα του αθλητικού τμήματος, που τα πέτρινα χρόνια έτρεχε, από χωριό σε χωριό, για τον ερασιτεχνικό αθλητισμό, θα ήθελα να ξέρω, στο πνεύμα διαχείρισης, σκέφτεται η τωρινή διοίκηση να υπογράψει καμιά σύμβαση και με τι λεφτά για στολές διαιτητών; Γιατί, για τις στολές των διαιτητών, μόνο για τη διαφήμιση, θα πρέπει να σας πάρουν πολλά λεφτά κι ακούω από δημοσιεύματα κάτι για 30.000 €. Εάν είναι για 30 χιλιάδες €, να φτιάξω κι εγώ εταιρεία, να δώσω κι εγώ στολές. Σας ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Θέλω να παρακαλέσω το εξής: Δεν χρειάζεται η ρητορική ανάπτυξη μιας ερώτησης, ο πυρήνας της ενδιαφέρει, για να έχουν χρόνο οι λήπτες των ερωτήσεων να απαντούν.

Το λόγο έχει η κυρία Καραμανλή.

ΑΝΝΑ ΚΑΡΑΜΑΝΛΗ (Εισηγήτρια της Ν.Δ.): Σας ευχαριστώ, κύριε Πρόεδρε. Να καλωσορίσω κι εγώ από την πλευρά μου, τους φορείς, που ανταποκρίθηκαν στο κάλεσμά μας.

Θα περίμενα από κάποιους φορείς να μείνουν στα του σχεδίου νόμου και να μην επεκταθούν, όπως και να παρακαλέσω και τους συναδέλφους να εστιάσουμε σ’ αυτά που αναφέρει το σχέδιο νόμου.

Ξεκινάω, λοιπόν, τις ερωτήσεις μου με την ΕΠΟ, με τον κ. Δρόσο. Καλημέρα σας, κύριε Δρόσο και από εμένα. Μας είπατε για τους στόχους της Επιτροπής Εξομάλυνσης, οι οποίοι νομίζω ότι είναι γνωστοί, εδώ και καιρό. Απλά έχω να πω ότι αποτύχατε, πλήρως, για να απαντήσω σε αυτό που ξεκινήσατε εσείς.

Πάμε τώρα στα του σχεδίου νόμου. Θα ήθελα να σας ρωτήσω το εξής. Σύμφωνα με τη διάταξη, που έχει φέρει ο κ. Βασιλειάδης προς ψήφιση, η σύγκληση της Γενικής Συνέλευσης της ΕΠΟ θα γίνεται σύμφωνα με το Καταστατικό της, πλην της περίπτωσης διεξαγωγής αρχαιρεσιών. Επειδή είστε σε επαφή και με τις διεθνείς ομοσπονδίες, αυτό σημαίνει ότι η Γενική Συνέλευση για τις εκλογές θα γίνει όχι με βάση το καταστατικό, αλλά με βάση το νόμο ή θεωρείται ότι θα απαιτηθεί από τις FIFA / UEFA, νέα νομοθετική προσαγωγή;

Επίσης, σχετικά με την κάρτα φιλάθλου - μας έχετε πει, βεβαίως, ότι δεν είστε του ποδοσφαίρου και το σεβόμαστε αυτό, αλλά με την έως τώρα εμπειρία σας - είναι εφικτή η εφαρμογή του μέτρου, μεσούσης της αγωνιστικής περιόδου, όπως προβλέπει το άρθρο 3 του νομοσχεδίου ή πιστεύετε ότι θα απαιτηθεί και νέα παράταση;

Προς την αστυνομία, για την κάρτα φιλάθλου: Είναι ένα μέτρο, που μπορεί να περιορίσει δραστικά τα περιστατικά βίας στα ελληνικά γήπεδα; Πιστεύετε ότι η αδυναμία εφαρμογής της, μέχρι σήμερα, οφείλεται σε μεγάλες τεχνικές δυσκολίες ή στην απροθυμία ομάδων, οι οποίες ασκούν πιέσεις, για να μην εφαρμοστεί;

Επίσης, το νομοσχέδιο, στο άρθρο των αθλητικών εγκαταστάσεων, παραλείπει πολλά θέματα, που ο προηγούμενος νόμος τα προέβλεπε, όπως αυτά που είπε ο Ταξίαρχος της Αστυνομίας, ιδιαίτερα στο έργο των επιτροπών ελέγχου, αν θα περάσουν, άραγε, σε μελλοντική ΚΥΑ.

Άκουσα, με προσοχή, αυτά που είπαν οι Ολυμπιονίκες μας, οι οποίοι πράγματι οι αποσπάσεις τους πρέπει να έχουν να κάνουν με φορείς, που αφορούν στην προσφορά τους στον αθλητισμό -άκουσα και τον Νίκο Κακλαμανάκη- σας είπαμε ότι αυτό το άρθρο, που φέρατε προς συζήτηση και ψήφιση, έρχεται με έναν άγαρμπο τρόπο και πρέπει να το δούμε προσεκτικά και αυτό θα γίνει το απόγευμα, στην κατά άρθρο συζήτηση. Επιφυλασσόμεθα.

Σε ό,τι έχει να κάνει με τον ΠΣΑΚ, θεωρείτε ότι από την προβλεπόμενη στο νομοσχέδιο μείωση της εγγυητικής επιστολής των ΚΑΕ ενδέχεται να προκύψει πρόβλημα στις αμοιβές των παικτών; Δεύτερον, πιστεύετε ότι μια εγγυητική επιστολή, που αντιστοιχεί στο 5% ή στο 10% του προϋπολογισμού της ομάδας, κάνει τους αθλητές να αισθάνονται ασφαλείς για την καταβολή των δεδουλευμένων τους;

Προς τον ΕΣΑΚΕ: Πού κυμαίνεται, κατά μέσο όρο, ο προϋπολογισμός των ομάδων της Basket League; Δεύτερον, ποια είναι τα εγγυημένα έσοδα κάθε ΚΑΕ από τα τηλεοπτικά δικαιώματα και το χορηγό πρωταθλήματος;

Προς τις Ομοσπονδίες: Κύριε Κολυμπάδη, δεκτό αυτό που λέτε ότι πρέπει, για την αθλητική αναγνώριση, να έρχεται, με νόμο. Συμφωνούμε σε αυτό. Κύριε Κολυμπάδη, στις 24 Δεκεμβρίου 2014, η Γ.Γ.Α. είχε ζητήσει εγγράφως τις απόψεις σας, σχετικά με την κατηγοριοποίηση των αθλητικών εγκαταστάσεων. Υποθέτω ότι οι απόψεις και προτάσεις σας, που έχουν κατατεθεί στη Γ.Γ.Α., έχουν ληφθεί υπόψη και αυτό, γιατί στις 30 Μαρτίου 2017, ο Υφυπουργός Αθλητισμού σας έστειλε το σχέδιο κοινής υπουργικής απόφασης, με την προτεινόμενη από την Γ.Γ.Α. κατηγοριοποίηση των αθλητικών εγκαταστάσεων, η οποία κρίθηκε αναγκαία, όπως αναφέρεται στο συνοδευτικό έγγραφο, προκειμένου να απλοποιηθεί η διαδικασία αδειοδότησης, που ορίζει η ισχύουσα κοινή υπουργική απόφαση 46596/2004/ΦΕΚ1793Β΄, όπως έχει τροποποιηθεί και ζήτησε τις απόψεις σας, μέχρι τις 10 Απριλίου 2017, προκειμένου να προχωρήσει στην ολοκλήρωση της σύνταξης και στην έκδοση κοινής υπουργικής απόφασης. Και πάλι υποθέτω ότι οι απόψεις σας, πάνω στον τελικό κείμενο του σχεδίου της ΚΥΑ, έχουν κατατεθεί στη Γ.Γ.Α. και έχουν ληφθεί υπόψη.

Σήμερα, ο κ. Βασιλειάδης, ο αρμόδιος Υφυπουργός, κατέθεσε προς συζήτηση και ψήφιση το σχέδιο αθλητικού νόμου, με την κατηγοριοποίηση των αθλητικών εγκαταστάσεων. Σε αυτές περιλαμβάνονται, πλέον, και υπαίθριες αθλητικές εγκαταστάσεις, μόνιμες ή προσωρινές, που είναι διαμορφωμένες σε φυσικό περιβάλλον - θάλασσα, ποτάμι, λίμνη ή δάσος κ.λπ. - δηλαδή, κατηγοριοποίηση, που δεν υπήρχε στην αθλητική νομοθεσία ούτε στο σχέδιο της ΚΥΑ, που σας δόθηκε από την Γ.Γ.Α. για τις παρατηρήσεις.

Για τις εγκαταστάσεις αυτές κατηγορίας ζ΄, κατά το σχέδιο νόμου, δεν απαιτείται άδεια λειτουργίας, παρά μόνο άδεια διεξαγωγής αθλητικής συνάντησης. Για την έκδοση της άδειας αυτής απαιτείται βεβαίωση της οικείας ομοσπονδίας, για την καταλληλότητα και ασφάλεια του χώρου. Αν λάβουμε υπόψη μας ότι στην κατηγορία αυτή θα υπάγονται λογικά και τα λεγόμενα extreme sports,όπως η διάσχιση φαραγγιών, το ράφτινγκ, το αλεξίπτωτο πλαγιάς, το μπαντζι τζάμπινγκ, παρόλο ότι δεν είναι σαφές το σχέδιο νόμου, ποια είναι η άποψή σας, αναφορικά με την προβλεπόμενη διαδικασία; Ποια κατά τη γνώμη σας, είναι η ονομαζόμενη αρμόδια ομοσπονδία, αναγνωρισμένη από τη Γενική Γραμματείας Αθλητισμού ή και μη αναγνωρισμένη; Τέλος, ποιες είναι οι απόψεις σας για τις ρυθμίσεις του νομοσχεδίου σε ό,τι σας αφορά και ειδικά για τις αρμόδιες που αναλαμβάνετε; Εννοώ, βεβαίως, μόνο για τα μεγάλα γήπεδα. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ.

Το λόγο έχει η κυρία Κεφαλίδου.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑΣΟΚ-ΔΗΜΑΡ): Ευχαριστώ, κύριε Πρόεδρε, καλωσορίζω και εγώ τους φορείς, με τη σειρά μου, αν και πρέπει να πω ότι η απουσία σήμερα της ΚΕΔΕ και της ΕΝΑΕ δημιουργεί ένα πρόβλημα, διότι το μεγαλύτερο κομμάτι και το πιο σοβαρό του νομοσχεδίου είναι η αδειοδότηση των χώρων. Όπως καταλαβαίνετε, δεν έχει νόημα να απευθύνουμε ερωτήματα, προφανώς, θα τα απευθύνουμε στο δεύτερο μέρος της συζήτησης στον κ. Υπουργό, που ελπίζουμε να έχει την ετοιμότητα να απαντήσει, έχοντας κάνει και μια προεργασία, ελπίζουμε, με τους φορείς αυτούς.

Επίσης, υπομνήματα φορέων, με τη διαδικασία του επείγοντος, εκτός του ότι δεν υπάρχει διαβούλευση, εκτός του ότι πιέζουμε τους φορείς, σε τρία λεπτά, να μας πουν τη γνώμη τους, έχουμε και την ανάγκη να διαβάσουμε, τουλάχιστον, τι έχουν να πουν. Αν αυτό δεν γίνει σύντομα και εννοώ, τώρα, στην επόμενη ώρα, όπως καταλαβαίνετε, θα πάμε με τυφλό σύστημα, χωρίς να ξέρουμε, δηλαδή, από σημαντικούς φορείς, όπως είναι ο Πρόεδρος της Διαρκούς Επιτροπής Αντιμετώπισης της Βίας, να έχουμε εικόνα για το τι ακριβώς προβλήματα έχουν, πως αντιμετωπίζουν το νομοσχέδιο.

Εγώ θα σας πω, επειδή βλέπω ότι επικεντρωνόμαστε πάρα πολύ στην ΕΠΟ, ότι αυτό το νομοσχέδιο, κακά τα ψέματα, είναι ένα νομοσχέδιο, που βλέπει, προοπτικά, προς το μέλλον, κλείνοντας το μάτι σε πάρα πολλούς φορείς, προσπαθώντας να διευθετήσει και να τακτοποιήσει θέματα και εκκρεμότητες, με έναν πολύ άτσαλο, πολύ πρόχειρο και τελικά πολύ θολό τρόπο, δημιουργώντας πάρα πολλά ερωτηματικά, παρά δίνοντας λύσεις. Ακούω την αγωνία του Συλλόγου Ολυμπιονικών και πραγματικά θέλω να πω ότι η προχειρότητα της διάταξης της χαριστικής απονομής του τίτλου του προπονητή, είναι ένα μεγάλο θέμα.

Θέλω, λοιπόν, απευθυνόμενη κυρίως στον κ. Υπουργό, να πω με ποιο τρόπο σκοπεύει, αφού άνοιξε αυτό το μεγάλο θέμα, να το ρυθμίσει κιόλας, διότι, προφανώς η διάταξη, με την οποία έρχεται, δημιουργεί μεγαλύτερα προβλήματα από ότι πάει να λύσει. Απευθυνόμενη στον κ. Κολυμπάδη, έβαλε δύο θέματα, τα οποία τα θεωρώ πάρα πολύ σημαντικά. Ότι αναγνωρίζονται πλέον ομοσπονδίες με νόμο, δηλαδή, κατευθείαν από τον κ. Υπουργό και ότι απονέμεται ο τίτλος του προπονητή, μάλιστα κατηγορίας α΄, χωρίς να δίνονται εξηγήσεις. Αυτά τα δύο θέματα, κύριε Κολυμπάδη, που θεωρείτε ότι δημιουργούν πρόβλημα, θέλω λίγο να μας τα αναλύσετε περισσότερο, δηλαδή, με βάση την εμπειρία σας και την παρουσία σας, τόσα χρόνια, στο χώρο, τι προβλήματα νομίζετε ότι δημιουργούν και εάν υπάρχει και κάποια πρόταση από τη μεριά σας.

Ευχαριστώ πολύ, κύριες Πρόεδρε, και για τα υπομνήματα, θερμή παράκληση,

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Βεβαίως, καλώ τους φορείς ούτως ή άλλως, που έχουν τοποθετηθεί, αν θέλουν να συντάξουν ένα σύντομο κείμενο, που να συγκεφαλαιώνει αυτά, στα οποία τοποθετήθηκαν και αυτούς, που δεν ήρθαν, είναι προφανές ότι έχουν αναλάβει την ευθύνη και της μη παρουσίας τους και της σύνταξης του υπομνήματος.

Το λόγο έχει ο κ. Γρέγος.

ΑΝΤΩΝΙΟΣ ΓΡΕΓΟΣ (Ειδικός Αγορητής του Λαϊκού Συνδέσμου «Χρυσή Αυγή»): Ευχαριστώ, κύριε Πρόεδρε. Βεβαίως, είπαμε ότι αυτή η διαδικασία του επείγοντος δεν βολεύει και πάρα πολύ, γι’ αυτό θα μιλήσω κι εγώ πάλι γι’ αυτό, που ειπώθηκε, για τα υπομνήματα. Μάλιστα, είναι φορείς, που θα θέλουμε οπωσδήποτε να ακούσουμε την άποψή τους. Πιστεύω, ότι μέχρι το απόγευμα θα πρέπει να έχουμε, τουλάχιστον, από τους περισσότερους, που βρίσκονται εδώ μέσα, τα ανάλογα υπομνήματα. Έχουμε πάρει βέβαια από την ΕΠΟ την Έκθεση αυτή, αλλά αυτό θέλει πάρα πολύ χρόνο και μελέτη.

Να ξεκινήσω με τις ερωτήσεις προς τον εκπρόσωπο των ξενοδόχων. Συμφωνούμε ότι θα πρέπει να υπάρχουν φυσικά γυμναστήρια, μέσα στα ξενοδοχεία, πάρα πολλοί πελάτες το ζητάνε, απλά εδώ, θα πρέπει να τονίσουμε, ότι αυτά τα γυμναστήρια θα πρέπει να είναι προφανώς πιστοποιημένα και θα πρέπει να απασχολούν κάποιο προσωπικό, το οποίο να έχει κάποια συγκεκριμένη άδεια, κάποιο γυμναστή, δηλαδή. Γιατί, ξέρετε πάρα πολύ καλά, ότι σε ένα χώρο γυμναστηρίου, υπάρχουν τρομεροί κίνδυνοι τραυματισμών από κάποιους, που δεν είναι και τόσο σχετικοί. Συνεπώς, θα πρέπει να υπάρχουν κάποιοι εξειδικευμένοι γυμναστές.

Ως προς τον εκπρόσωπο της ΕΛ.ΑΣ. θα θέλαμε να ακούσουμε κάτι παραπάνω, σχετικά με την αντιμετώπιση της βίας, βέβαια, είναι τεράστιο το θέμα. Θέλω να ρωτήσω, η αστυνομία έχει πραγματικά την ευθύνη, αν λειτουργούν και πώς θα λειτουργήσουν σωστά τα συστήματα ελέγχου και επιτήρησης των γηπέδων και των σταδίων; Χωρίς τη δική σας έγκριση, πραγματικά, δεν μπορεί να γίνει ένας αγώνας; Και αν υπάρχει διχογνωμία μεταξύ της ΕΛ.ΑΣ. και των υπολοίπων φορέων, που εμπλέκονται, στη διεξαγωγή ενός αγώνα, τι γίνεται μετά;

Δεν ήρθε εκπρόσωπος από την ΔΕΑΒ, θα στείλει υπόμνημα είπε, αφορά το άρθρο 15 και αφορά πληρωμές τους. Θέλουμε να τους ρωτήσουμε πώς γίνονται αυτοί οι διορισμοί στη ΔΕΑΒ, με ποια κριτήρια επιλέγονται τα μέλη της ΔΕΑΒ. Από ό,τι γνωρίζω υπάρχει ένα μεγάλο αρχείο, προστίθενται κάποια άτομα εκεί, συλλήβδην, και από εκεί και πέρα, αναλόγως με τις διασυνδέσεις, που έχει κάποιος, συμμετέχει σε κάποιον αγώνα.

Για την κάρτα φιλάθλου. Γενικώς, είμαστε αρνητικοί για την κάρτα φιλάθλου. Το ερώτημα απευθύνεται πάλι προς τους εκπροσώπους της αστυνομίας. Θεωρείτε κι εσείς ότι μπορεί να αντιμετωπίσει φαινόμενα βίας η κάρτα φιλάθλου; Όπως και με τα λεγόμενα ηλεκτρονικά εισιτήρια; Και αυτό δεν λύνει το πρόβλημα της βίας, αυτό θεωρούμε εμείς.

Περιμένω από τον εκπρόσωπο της ΕΠΟ να μας στείλει τα στοιχεία, στα οποία αναφέρθηκε στην ομιλία του.

Σχετικά με τους απλήρωτους διαιτητές, να πω ότι από ό,τι γνωρίζω είναι απλήρωτοι από την έβδομη αγωνιστική. Επίσης, νομίζω ότι έχει σταλεί επιστολή, σχετικά με αυτό το θέμα, έχει σταλεί επιστολή και στην Super League και από ό,τι ξέρω καλό θα είναι οι πληρωμές να γίνονται πριν από τους αγώνες, όπως γίνεται και στα πρωταθλήματα. Δεν είναι μόνο οι διαιτητές, είναι και οι βοηθοί και οι παρατηρητές και άλλοι άνθρωποι, που πρέπει να πληρωθούν. Αυτά προς το παρόν, περιμένω τις απαντήσεις από τους φορείς. Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ.: Ακριώτης Γιώργος, Ρίζος Δημήτριος, Αυλωνίτου Ελένη, Κυρίτσης Γεώργιος, Βάκη Φωτεινή, Βαρδάκης Σωκράτης, Γεωργοπούλου Έφη, Δουζίνας Κωνσταντίνος, Εμμανουηλίδης Δημήτρης, Σταμπουλή Αφροδίτη, Κατσαβριά Χρυσούλα, Κωνσταντινέας Πέτρος, Λιβανίου Ζωή, Μηταφίδης Τριαντάφυλλος, Μουμουλίδης Θεμιστοκλής, Ριζούλης Ανδρέας Σεβαστάκης Δημήτρης, Σκουρολιάκος Πάνος, Στέφος Γιάννης, Τζούφη Μερόπη, Φίλης Νικόλαος, Καραμανλή Άννα, Κεραμέως Νίκη, Κουκοδήμος Κωνσταντίνος, Κουτσούμπας Ανδρέας, Κεφαλίδου Χαρά, Γρέγος Αντώνιος, Αϊβατίδης Ιωάννης, Χατζησάββας Χρήστος, Συντυχάκης Εμμανουήλ, Μεγαλοοικονόμου Θεοδώρα, Μαυρωτάς Γεώργιος, και Κουκούτσης Δημήτριος.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Συντυχάκης.

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.): Ευχαριστώ, κύριε Πρόεδρε. Το ερώτημα απευθύνεται στον Πανελλήνιο Σύλλογο Αμειβομένων Καλαθοσφαιριστών. Αν δεν κάνω λάθος, ο κ. Καλαμπόκης, ο οποίος έκανε μια άκρως λακωνική τοποθέτηση και συνήθως, στις λακωνικές τοποθετήσεις τίθενται και διάφορα ερωτήματα. Δηλαδή, είπε ότι συμφωνεί ο Σύλλογος να πέσει η εγγυητική επιστολή στο 5% από το 25% που ήταν. Δηλαδή στις 60.000 από τις 100.000 που ήταν. Γιατί συμφωνείτε; Σε αυτό πρέπει να απαντήσετε. Η εγγυητική επιστολή διασφαλίζει εσάς, τους προπονητές, τους εργαζόμενους. Στο τέλος της σεζόν, εάν ο ιδιοκτήτης δεν σας πληρώσει, προφανώς, θα προσφύγετε στην εγγυητική επιστολή. Με το να εκπέσει η εγγυητική επιστολή στο 5%, δηλαδή από το 100.000 στις 60.000, είστε ικανοποιημένοι;

Άρα, δώστε μια αιτιολόγηση, γιατί συμφωνείτε. Αν καλά κατάλαβα, προηγήθηκε μία συζήτηση με το Υπουργείο. Τι συζήτηση ήταν αυτή; Υπάρχουν ταυτόχρονα κάποια αιτήματα, τα οποία έχετε καταθέσει; Υπάρχει κάποια υπόσχεση, πιθανά, ότι θα λυθούν αυτά τα αιτήματα και το συνδυάζετε με τη συμφωνία τη δική σας στο να πέσει η εγγυητική επιστολή; Τι ακριβώς συμβαίνει; Δώστε μας κάποιες εξηγήσεις γι’ αυτό.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής) : Ευχαριστώ. Ο εκπρόσωπος των ΑΝ.ΕΛ., ο κ. Λαζαρίδης, μου ζήτησε να είναι τελευταίος, γιατί έχει μια υποχρέωση, για λίγα λεπτά.

Η κυρία Μεγαλοοικονόμου έχει το λόγο.

ΘΕΟΔΩΡΑ ΜΕΓΑΛΟΟΙΚΟΝΟΜΟΥ (Ειδική Αγορήτρια της Ένωσης Κεντρώων): Ευχαριστώ, κύριε Πρόεδρε. Ευχαριστώ και τους φορείς, που μας ενημέρωσαν. Θα ήθελα να ρωτήσω τον εκπρόσωπο της ΕΠΟ, τον κ. Δρόσο, εάν και κατά πόσο το νέο καθεστώς στην προσωρινή Διοικούσα Επιτροπή κατάφερε να φέρει, όντως, τις επιθυμητές αλλαγές, στο χώρο του ποδοσφαίρου, για να προχωρήσουμε σε μια νέα εποχή.

Δεύτερη ερώτηση, εάν ο Πρόεδρος της Ενώσεως εκλεγεί στο νέο Δ.Σ. της ΕΠΟ, θεωρείτε ότι πρέπει να υπάρχει το ασυμβίβαστο και να συνεχίσει να είναι Πρόεδρος της Ενώσεώς του, αν εκλεγεί; Eνα μέλος του Δ.Σ. της ΕΠΟ θα πρέπει να έχει το ασυμβίβαστο;

Προς τους Special Olympics, τον κ. Φουντουλάκη και τον κ. Κοδέλα, γνωρίζουμε, ότι όλοι είναι ένα μη κερδοσκοπικό σωματείο της Ελλάδος οι Special Olympics, έχουν προσφέρει επί 10ετίες εξαιρετική συνδρομή σε αθλητές με αναπηρία, προετοιμάζονται για μεγάλους αθλητικούς αγώνες. Μάλιστα, διαβάζω ότι 14.000 Έλληνες αθλητές Special Olympics έχουν λάβει μέρος σε αγώνες. Εξαιρετικά υψηλός αριθμός, που αναλογεί για την ελληνική πολιτεία, αλλά η ελληνική πολιτεία δεν έχει σταθεί όσο θα έπρεπε δίπλα τους και κάνω την εξής ερώτηση: Τι είδους ουσιαστική βοήθεια και συνδρομή χρειάζεται από την ελληνική πολιτεία, για να συνεχίσετε να έχετε αυτές τις εξαιρετικές επιδόσεις;

Τώρα, προς τους ξενοδόχους. Μέχρι σήμερα, υπάρχει ένα μεγάλο ποσοστό των πελατών σας, που αναζητά υπηρεσίες γυμναστηρίου. Με το νέο νομοθετικό πλαίσιο, θεωρείτε πως θα βοηθήσει την ευκολότερη λειτουργία των γυμναστηρίων, εντός των ξενοδοχειακών μονάδων για τους πελάτες και μόνο; Θεωρείτε πως υπάρχει κίνδυνος κάποια ξενοδοχεία να επεκτείνουν αυθαίρετα και με ελάχιστη δυνατότητα ελέγχου τη χρήση της διάταξης για τους μη θαμώνες;

Και προς τον κ. προϊστάμενο αντιμετώπισης αθλητικής βίας, τον κ. Αθανασόπουλο. Γιατί πιστεύετε ότι η Ελληνική Πολιτεία έχει αποτύχει, εδώ και χρόνια, στην καταστολή της αρνητικής βίας και ποια επιπλέον μέτρα πιστεύετε ότι πρέπει να ληφθούν; Έχετε να μας εισφέρετε στοιχεία για το αν υπάρχει κάποια βελτίωση των ποσοστών βίας στα γήπεδα; Διότι με τη γενική εικόνα, που έχουμε, η κατάσταση παραμένει η ίδια και ίσως, μπορώ να πω ότι χειροτερεύει κιόλας. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ την κυρία Μεγαλοοικονόμου.

Το λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): Ευχαριστώ, κύριε Πρόεδρε. Να ευχαριστήσω κι εγώ με τη σειρά μου τους φορείς, που ήρθαν, σήμερα, για να μας εκφράσουν και να εκθέσουν τις απόψεις τους για το νομοσχέδιο, ως επί το πλείστο. Θα ήθελα να κάνω έξι ερωτήσεις. Η πρώτη είναι για τον κ. Δρόσο, σε σχέση με αυτά που αναφέρατε, κύριε Δρόσο, για μηχάνημα καταγραφικό κ.λπ.. Μας έχετε δώσει στην έκθεση της DELOITTΕ κάποια πράγματα, στα οποία δεν συμπεριλαμβάνεται. Σκοπεύουμε να έχουμε και άλλο τεύχος από την έκθεση της DELOIΤTΕ ή είναι κάτι, το οποίο βρέθηκε μετά; Και σχετικά με τα στημένα παιχνίδια, αυτά προκύπτουν από πληροφορίες από το εξωτερικό, σχετικά με τα ύποπτα παιχνίδια, ή από εσωτερικό intelligence, ας πούμε από εσωτερικές διαδικασίες;

Σε ό,τι έχει να κάνει με τον κ. Κολυμπάδη, το Γενικό Γραμματέα της ΕΟΕ, απ’ ό,τι κατάλαβα, υπήρξε μια διαβούλευση με τις ομοσπονδίες, σχετικά τις εγκαταστάσεις, δηλαδή, την κατηγοριοποίηση, τις άδειες λειτουργίας κ.λπ., με την οποία είσαστε σύμφωνος. Θα πούμε κάποια πράγματα στην κατ’ άρθρον συζήτηση, κάποιες από τις δικές μας απόψεις. Απ’ ό,τι κατάλαβα, ενημερωθήκατε περισσότερο για όσα αφορούν Oλυμπιακά αθλήματα ή και για τα άλλα αθλήματα, τα οποία είναι και εκτός, ας το πούμε έτσι, τα extreme sports, για τα οποία υπάρχουν και κάποιες διατάξεις μέσα στο νομοσχέδιο;

Σε ό,τι έχει να κάνει με την απονομή, τιμής ένεκεν, της άδειας ασκήσεως επαγγέλματος στους τρεις προπονητές από το Ρίο, θα βλέπατε, ως μια πιθανή λύση, γιατί είναι ένα μεγάλο θέμα, γενικά, η αδειοδότηση των προπονητών, το οποίο, φαντάζομαι ότι θα έρθει, με το επόμενο αθλητικό νομοσχέδιο. Απλώς, θα πρέπει να συγκεράσουμε τις απόψεις, που ακούστηκαν εδώ, δηλαδή, το πώς μπορούμε να βρούμε τη χρυσή τομή, μεταξύ εμπειρίας και θεωρητικής γνώσης, που εκφράστηκε από την ΠΟΠΑ και πώς μπορούν να γίνουν τα σεμινάρια, γιατί, απ' ό,τι κατάλαβα και η κυρία Κοζομπόλη και ο κ. Κακλαμανάκης είπαν ότι είναι διατεθειμένοι να πάνε σε κάποιο σεμινάριο, αρκεί να γίνεται αυτό το σεμινάριο, το οποίο, ουσιαστικά, ποιος καθορίζει πότε θα γίνει κ.τ.λ.; Φαντάζομαι ότι όλα αυτά θα είναι αντικείμενο στο αθλητικό νομοσχέδιο, που θα έρθει.

Σε ό,τι αφορά τους τρεις προπονητές, η άποψη της ΕΟΕ είναι ότι θα έπρεπε να υπάρχει και μια εισήγηση από Ομοσπονδία ή από την ΕΟΕ προς τον Υπουργό; Επίσης, θα ήθελα να ρωτήσω τον κ. Αθανασόπουλο, επειδή ειπώθηκε από τους προηγούμενους συναδέλφους για την κάρτα φιλάθλου, το ηλεκτρονικό εισιτήριο, τα μέσα εποπτείας, οι κάμερες, που υπάρχουν στα γήπεδα, εάν λειτουργούν ικανοποιητικά, αυτή τη στιγμή, αν μπορούν να βελτιωθούν και κατά πόσο θα βελτιώσουν τις συνθήκες αποφυγής επεισοδίων βίας στα γήπεδα. Κατά τη γνώμη του, πού κολλάει αυτό το πράγμα και δεν έχει γίνει ακόμα;

Τέλος, σε ό,τι αφορά τον κ. Ζωητό, οι άδειες των γυμναστηρίων, που τώρα πια δεν χρειάζονται, ισχύουν και για τις πισίνες στα ξενοδοχεία; Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Κουκούτσης.

ΔΗΜΗΤΡΙΟΣ ΚΟΥΚΟΥΤΣΗΣ: Ευχαριστώ, κύριε Πρόεδρε. Νομίζω ότι ή κοροϊδεύουμε ή κοροϊδευόμαστε μεταξύ μας, σε αυτή εδώ την αίθουσα. Από τη στιγμή που δεν υπάρχει ερασιτεχνικός αθλητισμός, που δεν υπάρχει λαϊκός μαζικός αθλητισμός και μιλάμε για επαγγελματικό, τη στιγμή που ο αθλητισμός, σήμερα, είναι δεμένος στο άρμα του στοιχήματος και της κονόμας, για ποιο λόγο απευθυνόμαστε στην Ελληνική Αστυνομία και ζητούμε από παιδιά, συντηρούμενα με μια μισθοδοσία, να είναι υποχρεωμένοι να δεχτούν ύβρεις, τον οχετό κάποιον αλητών, οι οποίοι είναι παραμάγαζα των ίδιων των Προέδρων και αυτών, που ασχολούνται επαγγελματικά με τον αθλητισμό; Όταν κατά καιρούς έχουμε δει Έλληνες Αξιωματικούς να υβρίζονται σκαιότατα, με παρούσα την τηλεόραση, όταν έχουμε δει να δέχονται επιθέσεις, με μεγάλο κίνδυνο της σωματικής τους ακεραιότητας, γιατί να μην ακολουθήσουμε και εμείς το παράδειγμα άλλων χωρών, οι οποίες έχουν βγάλει την Αστυνομία έξω από τα γήπεδα; Kαι νομίζω ότι έτσι πρέπει να γίνει. Για να φτάσει κάποιος ψηλά στον επαγγελματικό αθλητισμό, συνήθως κάτι έχει δώσει στο παρασκήνιο. Είναι δύσκολο να φτάσει κάποιος ψηλά, χωρίς να έχει ενοχληθεί, έστω και λίγο, η συνείδηση του.

Νομίζω ότι δεν θα αλλάξουν πολλά πράγματα. Το συγκεκριμένο νομοσχέδιο, πράγματι, έχει θετικά στοιχεία, αλλά υπάρχουν και πράγματα, τα οποία θα πρέπει να τα συζητήσουμε εκτενέστερα. Σας ευχαριστώ πολύ, κύριε Πρόεδρε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστούμε, τον κ. Κουκούτση.

Τον λόγο έχει η κυρία Αυλωνίτου.

ΕΛΕΝΗ ΑΥΛΩΝΙΤΟΥ: Να ευχαριστήσω και εγώ από την πλευρά μου τους φορείς, που ανταποκρίθηκαν στην πρόσκλησή μας, γιατί οι απόψεις τους, πραγματικά, μπορούν να συμβάλουν στη βελτίωση αυτού του νομοσχεδίου.

Εγώ απλά από την πλευρά μου θέλω να ξεκαθαρίσω σε ό,τι αφορά στο άρθρο 13, γιατί νομίζω ότι υπάρχει μία παρεξήγηση και στο τέλος όλοι θα συμφωνήσουμε. Το άρθρο 13 έχει να κάνει με άδεια εξασκήσεως επαγγέλματος κατηγορίας προπονητού Α΄, η οποία δίνεται, κατ’ εξαίρεση, στους προπονητές, που έχουν αθλητές, οι οποίοι πήραν Ολυμπιακά Μετάλλια από την πρώτη έως την τρίτη θέση στους Ολυμπιακούς Αγώνες είτε στους Παραολυμπιακούς.

Εδώ, λοιπόν, η πολιτεία, με το συγκεκριμένο άρθρο, έρχεται να άρει μια αδικία, που βάσει νόμου ο αθλητής απολαμβάνει, οπωσδήποτε, εκτός από την επιβράβευση και κάποια προνόμια και επίσης, βάσει νόμου, ο προπονητής του απολαμβάνει κι αυτός κάποια προνόμια, αναγνωρίζοντας η πολιτεία ότι συμβάλλει στην επίτευξη αυτού του μεταλλίου.

Οι συγκεκριμένοι, λοιπόν, προπονητές, όποιοι είναι αυτοί, που δεν έχουν άδεια εξασκήσεως επαγγέλματος, αλλά την ίδια στιγμή έχουν αποδείξει την ικανότητά τους, οδηγώντας τους αθλητές τους να κατακτήσουν ολυμπιακή νίκη. Αυτοί, λοιπόν, πρέπει, κατά την ίδια έννοια, να απολαμβάνουν αυτά τα προνόμια και κατ’ εξαίρεση είναι πολύ καλό, που η πολιτεία έρχεται και το αναγνωρίζει αυτό, αφού αναγνωρίζει την αξία τους να οδηγήσουν έναν αθλητή και να τον κάνουν Ολυμπιονίκη και την ίδια στιγμή, αναγνωρίζουν και τη συμβολή τους σε αυτό. Άρα, εδώ δεν έχει κανείς καμία απορία και νομίζω ότι όλοι συμφωνούμε.

Τώρα το δεύτερο σκέλος, που θα απασχολήσει το επόμενο μεγάλο αθλητικό νομοσχέδιο, έχει να κάνει με πράγματα …..

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κυρία Αυλωνίτου, σε ποιον απευθύνονται οι ερωτήσεις;

ΕΛΕΝΗ ΑΥΛΩΝΙΤΟΥ: Κύριε Πρόεδρε, στο τέλος να καταλήξω. Νομίζω ότι βοηθάει το διάλογο και αν θέλετε, εγώ μπορώ να σταματήσω.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κυρία Αυλωνίτου, το απόγευμα έχουμε συνεδρίαση στην κατ’ άρθρο συζήτηση, όπου μπορούν να γίνουν τοποθετήσεις.

ΕΛΕΝΗ ΑΥΛΩΝΙΤΟΥ: Κύριε Πρόεδρε, μπορώ να ολοκληρώσω, γιατί με διακόπτετε; Είναι πάρα πολύ σημαντικό …..

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Σας παρακαλώ πολύ. Λέω ότι μπορείτε να ολοκληρώσετε, όπως έχουν ολοκληρώσει όλοι, αλλά ρωτάμε συγκεκριμένο φορέα ή παράγοντα για να απαντήσει.

ΕΛΕΝΗ ΑΥΛΩΝΙΤΟΥ: Στο άρθρο 13, θα μιλήσετε για το θέμα, προσωπικά, νομίζω ότι δεν υπάρχει καμία αντίρρηση. Εκεί που υπάρχει αντίρρηση έχει να κάνει με το δεύτερο σκέλος της υπόθεσης, που αφορά αυτά που είπαν οι Ολυμπιονίκες μας, ο κ. Κακλαμανάκης και η κυρία Κοζομπόλη, όπου ενώ είναι αθλητές, Ολυμπιονίκες, έχουν μεγάλη εμπειρία, είναι και πολλοί απ' αυτούς πτυχιούχοι Α.Ε.Ι., δεν έχουν τη δυνατότητα να προπονήσουν αθλητές, έχοντας το δικαίωμα της άδειας εξασκήσεως επαγγέλματος κατηγορίας Α΄ προπονητού.

Εκεί λοιπόν, πάλι, είναι θέμα της πολιτείας, που θα πρέπει να μπει, σε επόμενο συνέδριο, προκειμένου να δημιουργήσει αυτές τις ταχύρρυθμες, τις ειδικές σχολές προπονητών για αυτές τις κατηγορίες των αθλητών και νομίζω ότι επειδή δεν είναι δύσκολη υπόθεση, εντός του 2017, μπορούν να γίνουν αυτές οι σχολές και να προχωρήσουν να πάρουν την άδεια εξασκήσεως επαγγέλματος, κατηγορία Α΄ προπονητή, οι Ολυμπιονίκες που, ούτως ή άλλως, έχουν την καλύτερη γνώση απ' όλους, όσον αφορά το άθλημά τους. Θέλω, λοιπόν, την άποψή σας για το πρώτο και το δεύτερο σκέλος. Σας ευχαριστώ πολύ, κύριε Πρόεδρε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Τον λόγο έχει ο κ. Αϊβατίδης.

ΙΩΑΝΝΗΣ ΑΪΒΑΤΙΔΗΣ: Σας ευχαριστώ, κύριε Πρόεδρε. Εγώ θα επανέλθω με τη μορφή ερώτησης στο θέμα, που έθιξε, τόσο ο Εισηγητής του ΣΥΡΙΖΑ, όσο και ο Ειδικός Αγορητής της Χρυσής Αυγής, ο κ. Αντώνιος Γρέγος. Αφορά τις αποζημιώσεις των διαιτητών, βοηθών και παρατηρητών στη Super League. Πράγματι, πρώτη φορά παρατηρείται το φαινόμενο αυτό, των μεγάλων καθυστερήσεων στην καταβολή της αποζημίωσης. Πιστεύουμε ότι θα πρέπει να αλλάξει αυτό, με μία προοπτική να καταβάλλονται, με επιμελέστερη τη γηπεδούχο ομάδα, προ των αγώνων, αυτές οι αποζημιώσεις ή τουλάχιστον, εναλλακτικά. Eάν δεν γίνει αυτό κάποια στιγμή δεκτό για το 100% της καταβολής, τουλάχιστον, το 50% της καταβολής της αποζημίωσης να γίνεται προ του αγώνος και αυτό αφορά τόσο τους διαιτητές όσο και τους βοηθούς, αλλά και τους παρατηρητές αγώνων. Σας ευχαριστώ, κύριε Πρόεδρε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Σας ευχαριστώ.

Τον λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξαρτήτων Ελλήνων): Σας ευχαριστώ πολύ, κ. Πρόεδρε.

Εγώ σ' αυτό το χρόνο, που έχω στη διάθεσή μου, θα ήθελα να σας πω ότι έχω καλυφθεί από τις ερωτήσεις, που έχουν κάνει οι συνάδελφοί μου και απλώς, θα ήθελα να επισημάνω μόνο δύο πράγματα.

Κατ’ αρχήν, δοθείσης της ευκαιρίας, θα ήθελα να ευχαριστήσω τους Ολυμπιονίκες, οι οποίοι μας έχουν κάνει υπερήφανους και θα ήθελα να πω ένα ακόμη μεγαλύτερο ευχαριστώ στους Παραολυμπιονίκες, οι οποίοι πραγματικά μας κάνουν υπερήφανους και δίνουν σε όλους μας ένα σημαντικό μάθημα, δηλαδή, για το πόσο σημαντική δύναμη είναι η δύναμη της ψυχής και ειδικά τα τελευταία οκτώ χρόνια, τα οκτώ χρόνια τα δύσκολα, που βιώνει η πατρίδα μας αυτή τη βαθιά κρίση, μας χρειάζονται τέτοια μαθήματα δύναμης ψυχής από τους Παραολυμπιονίκες.

Βέβαια, έφυγε ο πρόεδρος, ο κ. Φουντουλάκης, αλλά τον είδα έξω και τον συνεχάρην και από κοντά και του είπα όλα αυτά.

Επίσης, θα ήθελα να ευχαριστήσω τον κ. Αθανασόπουλο, τον Ταξίαρχο Προϊστάμενο του Κλάδου Τάξης, γιατί φροντίζουν και καταβάλλουν υπεράνθρωπες προσπάθειες για την ασφάλεια όλων των φιλάθλων και θεατών, κάθε Κυριακή, στα γήπεδα και μάλιστα, όπως είχα πει και προχθές από το βήμα, εδώ στην Επιτροπή, ήμουν παρών στον τελικό του κυπέλλου και είδα το τι προσπάθειες κατέβαλαν οι αστυνομικοί, προκειμένου να θέσουν υπό έλεγχο τα επεισόδια.

Κύριε Πρόεδρε, είχα αναφέρει - σας βλέπω ότι χαμογελάτε - ότι τα επεισόδια τα έκαναν και οι δύο ομάδες, δεν τα έκανε η μία ομάδα μόνον.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Σας παρακαλώ, κύριε Λαζαρίδη, είσαστε έξω από το θέμα μας, έχετε να κάνετε ερωτήσεις σε φορείς;

Νομίζω ότι γνωρίζετε ποια είναι η διαδικασία. Έχετε να κάνετε κάποιες ερωτήσεις σε κάποιο φορέα;

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξαρτήτων Ελλήνων): Κύριε Πρόεδρε, στο χρόνο που έχω στη διάθεσή μου, δεν έχω να κάνω κάποιες ερωτήσεις και απλά θα ήθελα να μου επιτρέψετε να αναφέρω, βεβαίως, φυσικά και την άδειά σας πάντοτε, το τι είδα να συμβαίνει.

Δεν έχω να κάνω κάποια ερώτηση σε κάποιο φορέα, κύριε Πρόεδρε.

Κλείνω, λέγοντας ένα μεγάλο ευχαριστώ, όπως είπα και προηγουμένως, στην Αστυνομία, για τις υπεράνθρωπες προσπάθειές τους, ώστε να διασφαλιστεί η τάξη και η σωματική ακεραιότητα των θεατών στα γήπεδα. Σας ευχαριστώ πολύ, κύριε Πρόεδρε.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Σας ευχαριστούμε πολύ.

Σε αυτό το σημείο, θα ήθελα να ενημερώσω το Σώμα, ότι έκλεισε ο κύκλος των ερωτήσεων των συναδέλφων Βουλευτών, Εισηγητών και Ειδικών Αγορητών και συνεχίζουμε με τις απαντήσεις των εκπρόσωπων των φορέων.

Το λόγο έχει ο κ. Δρόσος.

ΙΩΑΝΝΗΣ ΔΡΟΣΟΣ (Πρόεδρος της Επιτροπής Εξομάλυνσης της Ελληνικής Ποδοσφαιρικής Ομοσπονδίας): Σας ευχαριστώ πολύ, κύριε Πρόεδρε.

Ευχαριστώ πολύ τους κυρίους και τις κυρίες για τις ερωτήσεις τους και θα απαντήσω, όσο πιο συνοπτικά γίνεται

Σε ό,τι αφορά τις ερωτήσεις του κ. Κωνσταντινέα. Δεν είμαστε αρμόδιοι και γι' αυτό καταθέσαμε στο Προεδρείο την εντολή μας για το Καταστατικό. Είμαστε για να προτείνουμε Κανονισμούς. Οι κανονισμοί αφορούν τον Πειθαρχικό Κανονισμό, τον Κανονισμό Δεοντολογίας και τον Κανονισμό Διαιτησίας. Στους πρώτους δύο, δείχνει να έχουμε καταλήξει στις συζητήσεις μας με την FIFA και την UEFA, ως προς τον τρίτο, όχι. Επομένως, η πρόταση για το Καταστατικό δεν είναι στις αρμοδιότητές μας και δεν είναι δική μας.

Επίσης, ορισμένα ζητήματα από τις ερωτήσεις του κ. Βουλευτού και θα σταθώ σε μερικά που είπε, αλλά, ορισμένα που αφορούν, όπως, π.χ. εάν ένας επί 5 χρόνια εν ενεργεία ποδοσφαιριστής, μπορεί να είναι ένας διαιτητής ή όχι, δεν ανταποκρίνονται στην πραγματικότητα της πρότασης της FIFA, την οποία έχω εδώ και έχει διανεμηθεί στα 181 μέλη της Γενικής Συνέλευσης και εάν ενδιαφέρει την Επιτροπή σας, σας την καταθέτω, ώστε να υπάρχει σε αυτό το ζήτημα μεγαλύτερη ακρίβεια.

Σε ό,τι αφορά το ζήτημα των Προέδρων των μελών των Ε.Π.Σ., δηλαδή, εάν μπορεί να είναι τα μέλη των Ε.Π.Σ. και μέλη του Δ.Σ., ο πρόεδρος όχι, ο πρόεδρος της Ε.Π.Ο. όχι, κατά τα λοιπά ενώ σκεφτόμασταν, δηλαδή, τουλάχιστον, εγώ σκεφτόμουν ότι καλό θα ήταν να μην ήταν, εφαρμόστηκε η λογική της UEFA, η οποία σε πρόσφατη τροποποίηση του Καταστατικού της, ζητά από τα μέλη των Διοικητικών της Οργάνων, να είναι εν ενεργεία μέλη του ποδοσφαίρου στη χώρα τους. Κατά συνέπεια, η πρόταση, που υπάρχει, είναι στην αντίστοιχη κατεύθυνση.

Σε ό,τι αφορά τα κωλύματα. Θα σας πω μόνο την προσωπική μου γνώμη, που όποια αξία και εάν έχει, δεν έχει κανένα ιδιαίτερο ουσιαστικό βάρος, διότι το βάρος το έχει η Γενική Συνέλευση, η FIFA και η UEFA. Νομίζω ότι με αμετάκλητο βούλευμα, βούλευμα αμετάκλητο είτε για κακούργημα είτε για πλημμέλημα διωκόμενο, τιμωρούμενο, επαπειλούμενο για πάνω από τρία χρόνια ποινή, θα έπρεπε να υπάρχει ένα κώλυμα ή μια έκπτωση.

Το ζήτημα είναι αν αυτό θα πρέπει να περιλαμβάνεται ή όχι στο Καταστατικό ή αν αρκεί ο νόμος. Είναι ένα ζήτημα, το οποίο είναι πολύ ευαίσθητο για πολλούς από τους παράγοντες του ποδοσφαίρου, δεν θα πρέπει να επιτρέψουμε - επαναλαμβάνω προσωπική μου γνώμη - συμβουλή προς κανένα, δεν έχω τη διάθεση και τη δύναμη να κάνω αυτό το πράγμα, να επιτρέψουμε σε αυτό το θέμα να δημιουργήσει ένα κίνδυνο GREXIT.

Για τα θέματα των προπονητών δεν ασχοληθήκαμε ιδιαίτερα ή δεν προλάβαμε ίσως, αλλά τις επίσημες καταγγελίες - εάν είναι επώνυμες, εννοώ, ότι ο συγκεκριμένος υποψήφιος ήθελε να γίνει προπονητής και δεν έγινε - αυτές θα τις θέλαμε κάπως πιο συγκεκριμένες.

Ο κ. Κωνσταντινέας αναφέρθηκε στα έντυπα. Αυτό μου δίνει την ευκαιρία να πω ότι μία από τις κατάρες, που είδα εγώ, είναι ο κίτρινος τύπος και όταν λέω «κίτρινος τύπος» δεν εννοώ βέβαια τον Άρη ή την ΑΕΚ, αλλά εννοώ έντυπα, τα οποία, με εμπρηστικό, προκλητικό και κατά τη γνώμη μου, παράνομο τρόπο, κάνουν bullying εναντίον συνειδήσεων, εναντίον προσώπων, εναντίον πολλών, πχ. το σπίτι του κ. Μπίκα ήταν φωτογραφημένο μέρες πριν βομβαρδιστεί. Επομένως, δεν επιθυμώ να επικοινωνήσω κατ’ αυτόν τον τρόπο και να απαντήσω σε δημοσιεύματα.

Στολές διαιτητών, απάντησα, ήδη, ότι δεν απαντώ σε αυτού του είδους τα δημοσιεύματα, όταν έχουμε τη σύμβαση, προφανώς, δεν μιλούμε πάνω σε αυτή τη βάση.

Όσον αφορά τους διαιτητές, το έθεσαν αρκετοί Βουλευτές, νομίζω και ο κ. Γρέγος, στους διαιτητές οφείλονται 1.200.000 ευρώ. Τα χρήματα αυτά δεν έχουμε τη δυνατότητα να τα δώσουμε και δεν τα οφείλει η Ποδοσφαιρική Ομοσπονδία. Τα οφείλει η Super League ή οι Ενώσεις τους. Το ότι τα οφείλει η Super League δεν είναι κάτι, το οποίο είναι συμβατό με τη σύμβαση διαιτησίας, η οποία διέπει τη διαιτησία της FIFA και της UEFA. Είναι μια απαράδεκτη κατάσταση. Το μόνο, που θα μπορούσα να πω, είναι ότι όχι λιτή διαχείριση, αλλά μια στοιχειωδώς, αγαθού οικογενειάρχη διαχείριση της ΕΠΟ για 2 – 3 χρόνια, θα κάνει να περισσέψουν πολύ περισσότερα χρήματα.

Στις ερωτήσεις της κυρίας Καραμανλή, κατέθεσα τις αρμοδιότητές μας, γιατί έχω διαβάσει και έχω ακούσει πάρα πολλά για το τι είμεθα εξουσιοδοτημένοι. Ήθελα η Βουλή να γνωρίζει επακριβώς, πλην αρχαιρεσιών. Οι αρχαιρεσίες: Ο σχεδιασμός είναι να γίνουν με βάση το νέο Καταστατικό. Το κατέθεσα εδώ. Κατά συνέπεια, κατά πάσα πιθανότητα, θα χρειαστεί και μια, μετά την ψήφιση και αν και εφόσον ψηφιστεί το Καταστατικό, κατάλληλη προσαρμογή της νομοθεσίας. Θα ξανάρθω σε αυτό το θέμα.

Κάρτα φιλάθλου. Η κάρτα φιλάθλου νομίζω ότι είναι καλό πράγμα. Καλεσμένος από την τουρκική ομοσπονδία, είδα μια κάρτα φιλάθλου, με το όνομά μου, μου τη χαρίσανε και είδα τη δυνατότητα αυτού του πράγματος. Τώρα, στη μέση της αγωνιστικής περιόδου, το βρίσκω λίγο δύσκολο να γίνει αυτό, αλλά είναι ένα τεχνικό θέμα, που δεν το γνωρίζω.

Ζητήθηκε, επίσης, να πω, εάν καταφέραμε να φέρουμε σε πέρας τις αλλαγές, που είναι αναγκαίες. Όχι, δεν καταφέραμε. Αυτό που καταφέραμε είναι να ανοίξουμε τα ζητήματα, που ενδεικτικά, είδατε με τις δύο Εκθέσεις Deloitte και να ανοίξουμε και τα ζητήματα, τα οποία με ανακοινώσεις τύπου, αλλά και με πιο λεπτομερή στοιχεία, θα έρθουμε και θα φέρουμε. Δεν καταφέραμε να φέρουμε τις αλλαγές, αυτές θα τις κάνει το ποδόσφαιρο, εάν θελήσει να ασχοληθεί πραγματικά.

Στο ασυμβίβαστο του Προέδρου της ΕΠΟ, με το μέλος της Εκτελεστικής Επιτροπής, νομίζω απάντησα.

Όσο για τα καταγραφικό μηχάνημα, έχουμε ανακοινώσει στον τύπο, δεν είναι θέμα της Έκθεσης Deloitte. Η έκθεση Deloitte σταματά στο τι παραλάβαμε, μια μέρα πριν παραλάβουμε. Ολοκληρώνουμε τις χρηματοοικονομικές καταστάσεις και τις εκθέσεις, για να τις καταθέσουμε. Έχουμε καταθέσει στη Γενική Συνέλευση για τις χρηματοοικονομικές καταστάσεις, δεν τις έχω μαζί μου, αλλά μπορείτε να τις έχετε, εντός της ημέρας. Βρέθηκαν καταγραφικά μηχανήματα, σε λειτουργία, στα γραφεία της ΕΠΟ και στο χώρο προπόνησης της Εθνικής Ομάδας, στον Άγιο Κοσμά. Είναι της ντροπής αυτό το πράγμα. Αυτό το βρήκε ελεγκτική εταιρεία, που καλέσαμε εμείς. Ασκήσαμε μήνυση κατά παντός υπευθύνου και η Διεύθυνση Κρατικής Ασφαλείας ήρθε και βρήκε και άλλα.

Δεν υπάρχει ακόμη οριστική και τελική έκθεση, γιατί συνεχίζονται και οι ανακρίσεις και οι έρευνες και προσπαθούν από το σκληρό δίσκο να βρουν το υλικό, το οποίο είναι καταγεγραμμένο.

Για τα στημένα παιχνίδια, αποστέλλονται και στη Βουλή, θα έλεγα, στον κ. Μαυρωτά που ρώτησε. Δεν ξέρω ακριβώς σε ποια Διεύθυνση της Βουλής, εμείς τα στέλνουμε παντού. Είναι εκθέσεις, που μας στέλνει η FIFA, σε αγγλικά της Οξφόρδης, όπου σημειώνει τη στοιχηματική γραμμή, σημειώνει ποια στιγμή θα μπουν δύο γκολ, ποιος θα τα βάλει, μόνο το όνομα δεν έχει και τι στοιχηματική απόδοση παράνομη υπάρχει σε αυτό. Είναι μόνο υποψίες τις οποίες μπορεί να έχει…

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): Κύριε Δρόσο, στη Βουλή πού αποστέλλονται αυτά;

ΙΩΑΝΝΗΣ ΔΡΟΣΟΣ (Πρόεδρος της Επιτροπής Εξομάλυνσης της Ελληνικής Ποδοσφαιρικής Ομοσπονδία, Ε.Π.Ο.): Θα σας το στείλω ή τουλάχιστον θα στείλω σε όλους το πού εστάλησαν στη Βουλή και αν τα θέλετε, είναι στη διάθεσή σας. Απλώς, θέλω να σας πω ότι το ζήτημα των στοιχημάτων είναι ένα πολύ βαθύτερο ζήτημα. Έχω την υποψία, την οποία μη μου ζητήσετε να αποδείξω, γιατί δεν μπορώ, ότι χρηματοδοτείται ένα κομμάτι του ποδοσφαίρου, όχι του επαγγελματικού ποδοσφαίρου, πάντως, δεν έχω κάποια τέτοια ένδειξη από αυτό το πράγμα. Η έκταση είναι θηριώδης, οι αποδόσεις είναι θηριώδεις και είναι ένα ζήτημα, για το οποίο δεν μπορώ να σας πω. Αν μου πείτε τώρα ποια είναι η ομάδα με τα 19 ονόματα, θα σας την στείλω, μέσω του εισαγγελέα ή μέσω κάποιας αρχής, διότι η FIFA μας είπε ότι, για λόγους προστασίας προσωπικών δεδομένων, θα πρέπει να είμαστε πάρα πολύ προσεκτικοί. Την Έκθεση, πάντως, την οποία θα καταθέσουμε στη Γενική Συνέλευση, εφόσον ενδιαφέρει τη Βουλή, με πολύ μεγάλη χαρά, θα την καταθέσουμε και σε εσάς.

Θα ήθελα να τελειώσω, λέγοντας ότι απλώς άνοιξε κάτι. Νομίζω ότι το ποδόσφαιρο πρέπει να το διορθώσει και να κάνει ό,τι μπορεί. Στους 80.000 ανθρώπους, οι οποίοι παίζουν μπάλα κάθε τόσο, σε παιδιά, που θέλουν να δουν είτε μια καριέρα, είτε έναν αθλητισμό, σε γονείς, που προσδοκούν γι' αυτά τα παιδιά, αξίζει κάτι καλύτερο. Εύχομαι να γίνει.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ τον κ. Δρόσο.

Ο κ. Καλαμπόκης έχει το λόγο.

ΙΩΑΝΝΗΣ ΚΑΛΑΜΠΟΚΗΣ (Πρόεδρος του Πανελλήνιου Συλλόγου Αμειβόμενων Καλαθοσφαιριστών, Π.Σ.Α.Κ.): Κύριε Πρόεδρε, κύριε Υπουργέ, εκπρόσωποι των Κομμάτων, θα ήθελα να ζητήσω συγνώμη, γιατί στην ομιλία μου παρέλειψα να ευχαριστήσω για την πρόσκληση και τη συμμετοχή μας εδώ. Δεν ήμουν λάκων, για να δημιουργήσω ερωτήσεις, περισσότερο ήθελα κάποια λεπτά προσαρμογής μάλλον.

Θα απαντήσω, ελπίζοντας πως θα καλύψω όλες τις ερωτήσεις. Χαίρομαι, που ενώ είναι και εκπρόσωποι του ΕΣΑΚΕ, υπάρχουν πολλές ερωτήσεις για τον ΠΣΑΚ, που σημαίνει ότι μάλλον είναι αναγκαία η ύπαρξη του ΠΣΑΚ. Κύριε Υπουργέ, μήπως πρέπει να ξανασκεφτείτε λίγο το θέμα της επιχορήγησης, γιατί καταλαβαίνετε ότι η σημαντικότητα είναι μεγάλη.

Πρέπει να πω - ξέρετε όλοι - ότι τα μπάτζετ είναι πραγματικά μειωμένα στις ομάδες της Α1. Τα έσοδα που έχουν οι ΚΑΕ, τα εγγυημένα έσοδα, είναι πάρα πολύ λίγα, είναι πολύ μικρά. Σε άλλα αθλήματα, όταν άλλαξε το ποσοστό και έγινε 5% με πολύ μεγαλύτερους προϋπολογισμούς στο μπάσκετ, δεν συνέβη.

Σχετικά με το θέμα, που ρωτήσατε, τα τελευταία χρόνια, δεν έχει γίνει κατάπτωση εις βάρος κάποιας εγγυητικής. Στις δύο περιπτώσεις, που συνέβη, οι παίκτες οδηγήθηκαν σε συμβιβασμούς, οπότε και οι προσφυγές πλέον έχουν ελαστικοποιηθεί και η κατάπτωση της εγγυητικής πλέον δεν γίνεται, δεν υπάρχει.

Τρόποι εξασφάλισης παικτών υπάρχουν. Κάποιοι απ' αυτούς έχουν στα συμβόλαιά τους τον όρο να προσφύγουν στη FIBA, όπου οδηγεί σε απαγόρευση μεταγραφών ή έκδοσης πιστοποιητικού συμμετοχής. Σε αυτό πρέπει να πω ότι είναι πολύ σημαντικό να τηρηθούν οι ημερομηνίες και οι κανονισμοί, ώστε να ξέρουν και να γνωρίζουν οι ομάδες πότε είναι έτοιμες, ποιες είναι οι ομάδες, που θα είναι έτοιμες να παίξουν στο πρωτάθλημα αυτό ή ποιες πρέπει να ετοιμάζονται, ώστε να υπάρχει και ο χρόνος για όλη την οργάνωση.

Οπωσδήποτε, συμφωνία με τον Υπουργό δεν υπήρχε. Αυτό που συζητάμε και με τους φορείς, τον ΕΣΑΚΕ και την ΕΟΚ, είναι θέματα, τα οποία θα βοηθήσουν στη διεξαγωγή του πρωταθλήματος και τη σωστή επαγγελματική σχέση των ομάδων με τους παίκτες.

Μακάρι ο Σύνδεσμος να έχει τη δυνατότητα να καλύπτει τους παίκτες σε ενδεχόμενα ομάδων που χρεοκόπησαν ή προέδρων που ένα πρωί σηκώθηκαν και έφυγαν, αλλά δυστυχώς όταν εγώ ανέλαβα την προεδρία του Π.Σ.Α.Κ., μετά από μια βδομάδα μου ήρθε ένα έγγραφο, που έλεγε ότι η επιχορήγηση ήταν μηδέν. Θέλω να πω ότι έχουν αλλάξει οι καιροί, πρέπει να είμαστε ρεαλιστές και στο πλαίσιο και στη διάθεση του να αναβαθμιστεί όλο το πρωτάθλημα, θεωρώ ότι ο καθένας πρέπει από τη μεριά του και στο μέτρο, που μπορεί, να κάνει το καλύτερο δυνατόν, προκειμένου να συμβάλουμε όλοι ξανά στο να γίνει το ελληνικό πρωτάθλημα από τα καλύτερα της Ευρώπης. Αυτά είχα να πω και πάλι ζητώ συγνώμη, γιατί μπήκα λίγο άκομψα στη συζήτηση.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Καθόλου άκομψα, ο κ. Καλαμπόκης έκανε μια τοποθέτηση πυκνή, τώρα το λόγο έχει ο κ. Σταύρος Δουβής, Αντιπρόεδρος του Δ.Σ. του Ελληνικού Συνδέσμου Ανωνύμων Καλαθοσφαιρικών Εταιρειών.

ΣΤΑΥΡΟΣ ΔΟΥΒΗΣ (Αντιπρόεδρος του Δ.Σ. του Ελληνικού Συνδέσμου Ανωνύμων Καλαθοσφαιρικών Εταιρειών (Ε.Σ.Α.Κ.Ε.)): Ευχαριστώ, κύριε Πρόεδρε, τέθηκε θέμα χορηγιών προς το Σύνδεσμο μας, των 14 επαγγελματικών ομάδων, που υπάρχουν και θα ήθελα να πληροφορήσω ότι οι δυσκολίες είναι τεράστιες. Πλην μιας χορηγίας που υπάρχει και έχει συμφωνηθεί από πέρυσι, δεν υπάρχουν άλλα έσοδα προς το παρόν και κάνουμε μεγάλο αγώνα και διαπραγματεύσεις, προκειμένου να βρεθούν χρήματα, για να βοηθηθούν οι ομάδες, που συμμετέχουν στο συνδυασμό μας και να γίνει το πρωτάθλημα. Υπάρχουν πολύ μεγάλες δυσκολίες, γενικώς, στην εξεύρεση χορηγών για το πρωτάθλημα καλαθοσφαίρισης Α΄ κατηγορίας, το επαγγελματικό.

Για το θέμα του 5%, το αποτέλεσμα του 5%, αφορά τους ίδιους τους παίκτες, είναι δίκαιο γιατί, όπως, ήδη, λέχθηκε και δεν θέλω να επαναλάβω, δεν έχουν γίνει προσφυγές από παίχτες για μεγάλο χρονικό διάστημα και είναι δίκαιο, διότι στα άλλα επαγγελματικά πρωταθλήματα το ποσοστό είναι 5%, που έχουν πολύ περισσότεροι από 25, ενώ είχαμε εμείς 25, είναι δίκαιο πλέον να έχουμε ό,τι έχουν και οι άλλοι, που έχουν μεγαλύτερη οικονομική άνεση από εμάς. Σας ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ τον κ. Δουβή, το λόγο έχει ο κ. Κολυμπάδης, Γενικός Γραμματέας της Ελληνικής Ολυμπιακής Επιτροπής.

ΕΜΜΑΝΟΥΗΛ ΚΟΛΥΜΠΑΔΗΣ (Γενικός Γραμματέας της Ελληνικής Ολυμπιακής Επιτροπής (Ε.Ο.Ε.)): Κύριε Πρόεδρε, θα ήθελα καταρχήν να διαβεβαιώσω ότι ναι, προηγήθηκε διαβούλευση της Γενικής Γραμματείας Αθλητισμού με τις Αθλητικές Ομοσπονδίες, όσον αφορά την αδειοδότηση των αθλητικών εγκαταστάσεων και τουλάχιστον σε ό,τι αφορά τη δική μου Ομοσπονδία, η οποία ταλανίζεται από το πρόβλημα αυτό, ακόμα και σήμερα, που δεν έχει λυθεί, ανταποκρίθηκε και μέσα στις προθεσμίες έδωσε την πρόταση της, η οποία και έχει συμπεριληφθεί στο υπό κρίση, στο υπό συζήτηση σχέδιο νόμου. Ξέρετε, την εποχή αυτή, έχουμε μια έξαρση δημιουργίας νέων αθλημάτων, πολλά από τα οποία, όπως είπε και η κυρία Καραμανλή, ανήκουν στην κατηγορία των extreme sports, ενώ άλλα ανήκουν στην κοινή άθληση. Κατ’ αναλογία των διατάξεων που ισχύουν στη Διεθνή Ολυμπιακή Επιτροπή, έτσι και εδώ, θα πρέπει οι Ομοσπονδίες αυτές των αθλημάτων, που δημιουργούνται τώρα, να εγγράφονται στη Γενική Γραμματεία και να είναι στη διακριτική της ευχέρεια να παρέχει ή όχι την ειδική αθλητική αναγνώριση.

Ειδικότερα, στις εγκαταστάσεις, που απαιτούν ανοιχτή εγκατάσταση, δηλαδή, παραλία, δημόσιο δρόμο και τα λοιπά, υπάρχουν πάρα μα, πάρα πολλά προβλήματα και οπωσδήποτε, χρειάζεται η έγκριση και της οικείας Αθλητικής Ομοσπονδίας, η οποία θα πρέπει, σε κάθε περίπτωση, να γνωμοδοτεί και να αναλαμβάνει την ευθύνη για το εάν οι εγκαταστάσεις αυτές πληρούν τους όρους ασφαλείας και τις ελάχιστες των προϋποθέσεων διεξαγωγής των αθλητικών εκδηλώσεων.

ΑΝΝΑ ΚΑΡΑΜΑΝΛΗ: Αναγνωρισμένες ή μη;

ΕΜΜΑΝΟΥΗΛ ΚΟΛΥΜΠΑΔΗΣ (Γενικός Γραμματέας της Ελληνικής Ολυμπιακής Επιτροπής (Ε.Ο.Ε.)): Και αναγνωρισμένες και μη αναγνωρισμένες, όλες είναι εγγεγραμμένες στο μητρώο της Γενικής Γραμματείας Αθλητισμού.

Θέλω να σας πω ότι τελευταία έχουμε διοργανωτές αθλητικών εκδηλώσεων, οι οποίοι αναθέτουν σε ιδιωτικές εταιρείες, σε ιδιώτες, τη διοργάνωση των αθλημάτων αυτών, με αποτέλεσμα να υποκρύπτεται κερδοσκοπία και όχι μόνο κερδοσκοπία, επειδή αυτές οι αθλητικές ομοσπονδίες δεν έχουν το δικαίωμα να διοργανώσουν αγώνα, αφού τους έχει αρθεί η αθλητική αναγνώριση. Πρέπει να δούμε και αυτό το θέμα σοβαρά, διότι έχουμε και την περίπτωση, αθλητική ομοσπονδία, που δεν έχει την αθλητική αναγνώριση, να παρουσιάζεται στο Συνέδριο της Παγκόσμιας Ομοσπονδίας και να ζητά και να παίρνει τη διοργάνωση Πρωταθλήματος Εφήβων για το 2018, χωρίς να έχει ζητήσει την άδεια της Γενικής Γραμματείας Αθλητισμού, όπως προβλέπει ο νόμος.

Όσον αφορά τους προπονητές κατ’ απονομή, δεν διαφωνούμε οι τρεις αυτοί προπονητές, καταξιωμένα πρόσωπα στην προπονητική, να πάρουν την ανώτατη άδεια του προπονητή. Εκείνο το οποίο υποστηρίξαμε είναι ότι αυτή η διάταξη, έτσι όπως είναι διατυπωμένη, θα δημιουργήσει στο μέλλον προβλήματα. Αφήστε, που μπορεί αύριο ένας από τους τρεις ή και οι τρεις προπονητές, που σαφέστατα πριμοδοτούνται με αυτήν τη διάταξη, να ερωτηθούν από την εφορία, σε ποια οικία Δ.Ο.Υ. έχουν δηλώσει το εισόδημά τους, διότι σύμφωνα με τον ν.2725, προπονητής νοείται αυτός μόνον, ο οποίος έχει σύμβαση με κάποιο φορέα. Επομένως, αν αναγνωρίσουμε, ως προπονητή, κάποιον που ασκούσε - πριν πάρει το δικαίωμα αυτό - τα καθήκοντά του προπονητή, αρχίζει να έχει προβλήματα και με τις αρμόδιες φορολογικές αρχές. Γι' αυτό λοιπόν, υποστηρίξαμε ότι υπάρχει ανάγκη να προβλέψει ο νόμος, ότι με απόφαση του αρμόδιου για θέματα αθλητισμού Υπουργού, να εκδοθεί υπουργική απόφαση, η οποία να καθορίζει, με ακρίβεια, τις προϋποθέσεις που απονέμονται οι άδειες αυτές στους προπονητές, που έχουν αναδείξει Ολυμπιονίκες.

ΔΗΜΗΤΡΗΣ ΣΕΒΑΣΤΑΚΗΣ(Πρόεδρος της Επιτροπής): Το λόγο έχει ο κ. Κακλαμανάκης.

ΝΙΚΟΛΑΟΣ ΚΑΚΛΑΜΑΝΑΚΗΣ (Ολυμπιονίκης): Σε ό,τι αφορά το τελευταίο θέμα, που έχετε θέσει, νομίζω ότι το θέμα δεν είναι μόνο φοροτεχνικό. Είναι μέγιστα ηθικό, διότι καλούμαστε, ως Ελλάδα, να αναγνωρίσουμε όχι μια προσπάθεια, αλλά ένα αποτέλεσμα. Πόσο καλό είναι για μια πατρίδα, που ματώνει, να βλέπουμε ότι εμείς ερχόμαστε και επιβραβεύουμε το αποτέλεσμα;

Ο κ. Γέμελος βρισκόταν εκεί επί πάρα πολλά χρόνια και ερχόμαστε να τον επιβραβεύσουμε γι΄ αυτήν την πολύ έντιμη προσπάθεια, που είχε κάνει, μόνο με το Ολυμπιακό Μετάλλιο; Όταν έφερνε παγκόσμιες και ευρωπαϊκές διακρίσεις, που είναι η προσπάθεια, είναι η πορεία, που αυτό πρέπει να δώσουμε εμείς έξω και αυτή είναι η αλήθεια και αυτή είναι η ηθική για μένα, δεν τον γνωρίζαμε. Τον γνωρίζουμε τώρα, με το αποτέλεσμα μόνο; Νομίζω ότι είναι ένα θέμα μέγιστης ηθικής βαρύτητας και εκεί πρέπει να τεθεί η βάση.

Επίσης, πολύ απλά να πω ότι εμείς, από αυτή την πορεία, πρέπει να μάθουμε κάτι. Μίλησα με τον κ. Γέμελο και μου είπε «Εγώ δεν μπορούσα να πάω στους Ολυμπιακούς Αγώνες, γιατί δεν είχα άδεια ασκήσεως στην ειδίκευση της Μαραθώνιας Κολύμβησης», όπως και ο προπονητής της Στεφανίδη. Άρα, δεν μάθαμε κάτι από τα λάθη, που έχουμε κάνει, να τα προλάβουμε, να μην έρθουμε να τα καλύψουμε εκ των υστέρων; Πρέπει να δράσουμε άμεσα, γι' αυτό και είπα προηγουμένως, ότι εάν έρθει να γίνει μια διάταξη, να βγουν οι προπονητές, που ήδη βρίσκονται στο προσκήνιο και έχουν ματώσει, μέσα στους στίβους, 27 χρόνια, όπως εγώ και προπονητικά άλλα 2 και να αναγνωριστεί το έργο τους, έγκαιρα. Εγώ δεν λέω να πάρω δίπλωμα προπονητή, για παράδειγμα Α΄, δώστε μου Γ΄, Δ΄, Ε΄ κατηγορίας. Αυτό που ζητάω είναι να έχω το δικαίωμα - όχι το προνόμιο - να παρέχω την πολύτιμη τεχνογνωσία, που μόνο εγώ, δυστυχώς, έχω στην πατρίδα μου και ανά τον κόσμο, στον επόμενο Ολυμπιονίκη, που είναι τόσο κοντά στο βάθρο, φτάνει στην πηγή, αλλά δεν πίνει ποτέ νερό. Νομίζω ότι αυτό δεν είναι προνόμιο, αλλά δικαίωμα των περήφανων Ελλήνων και του αθλητή του ίδιου. Αυτά ήθελα να πω, σας ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ. Το λόγο έχει ο κ. Κοδέλλας.

ΔΙΟΝΥΣΙΟΣ ΚΟΔΕΛΛΑΣ (Πρόεδρος του Δ.Σ. των Special Olympics Hellas): Ευχαριστώ, κύριε Πρόεδρε. Απαντώ στην ερώτηση που έκανε η εκπρόσωπος της Ένωσης Κεντρώων, που ζήτησε ακριβώς να πούμε τι είδους βοήθεια περιμένουμε από την πολιτεία. Το πρώτο που αναμένω από την πολιτεία, κ. Πρόεδρε, είναι μια ηθική βοήθεια, είναι η αναγνώριση του έργου μας. Αυτό δεν έχει ξανασυμβεί και είναι η πρώτη φορά που ερχόμαστε εδώ, στη Βουλή, για να πούμε ποιοι είμαστε και τι ακριβώς επιδιώκουμε, εξ ου, αν θέλετε, και ο συναισθηματικός τόνος, που επισημάνατε, νωρίτερα.

Πέραν αυτού, υπάρχουν πάρα πολλά προβλήματα. Αυτή τη στιγμή, έχουμε ενεργούς 3.000 αθλητές. Αυτούς τους 3.000 αθλητές, τους καλύπτουμε με χορηγίες. Είναι δύσκολοι οι καιροί, όλοι ξέρουμε ότι οι χορηγίες έχουν μειωθεί, έχουν εξαφανιστεί και δεν είναι μόνο η διαμονή, η διατροφή, η μετακίνησή τους στα πολλά και διάφορα αθλήματα, που διοργανώνουμε, σε όλη την Ελλάδα, είναι και οι στολές τους. Αυτοί οι αθλητές, σε ένα μεγάλο ποσοστό, προέρχονται από φτωχές οικογένειες. Θα μου πείτε «συμμετέχει σε μία αθλητική εκδήλωση, άρα, έχει τη στολή του το παιδί, ο αθλητής, και από εκεί και ύστερα, δεν χρειάζεται κάθε φορά να αλλάζει στολή». Χρειάζεται πολύ συχνά και θα σας διευκρινίσω, γιατί. Γιατί αυτοί οι αθλητές, όπως σας είπα, προερχόμενοι από φτωχές οικογένειες, χρησιμοποιούν τις στολές και εκτός αθλήματος, είναι δηλαδή τα καθημερινά τους ρούχα και είναι επόμενο να υφίστανται όλες τις φθορές.

Από δικής μας πλευράς, όπως είπα και στην πρώτη μου παρέμβαση, θέλουμε να εκφράσουμε την ευγνωμοσύνη μας σε όλα τα Κόμματα, που έχουν αντιληφθεί περί τίνος πρόκειται και το έργο των Special Olympics, αλλά θέλω ειδικά να αναφερθώ στο πρόσωπο του κ. Υπουργού, του κ. Βασιλειάδη, ο οποίος μας δέχτηκε, άκουσε τα αιτήματά μας, έδωσε τη λύση και την προωθεί, με πολύ ταχύ ρυθμό. Εμείς είμαστε πάρα πολύ ικανοποιημένοι, γιατί, όντως, ξαναμπαίνουμε στην εικόνα του αθλητισμού, στην Ελλάδα.

Να έχετε υπόψη σας, ότι οι δικοί μας οι αθλητικοί κανονισμοί προέρχονται από τα Special Olympics International, οι οποίοι διέπονται από τους κανονισμούς των παγκόσμιων ομοσπονδιών. Δηλαδή, αυτοί έχουν γίνει πάνω στα πρότυπα της Παγκόσμιας Ομοσπονδίας Στίβου, βάσει αυτής, έχουν κάνει τα Special Olympics International τους δικούς μας κανονισμούς και βάσει αυτών κινούνται όλα τα Special Olympics σε 180 χώρες, που υπάρχουν. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ. Το λόγο έχει ο κ. Ζωητός.

ΝΙΚΟΣ ΖΩΗΤΟΣ (Γενικός Διευθυντής της Πανελλήνιας Ομοσπονδίας Ξενοδόχων): Θα ήθελα και εγώ από την πλευρά μου να ευχαριστήσω για τις ερωτήσεις, που έγιναν. Το θέμα της ασφάλειας, ασφαλώς, αφορά και εμάς, άμεσα, απλά, αυτό που θέλω να διευκρινίσω είναι, όταν μιλάμε για τα συγκεκριμένα γυμναστήρια, τα οποία ρυθμίζονται, με τη συγκεκριμένη διάταξη, αναφερόμαστε σε ένα μικρό χώρο, που έχει ένα διάδρομο, ένα ποδήλατο και ένα πολυμηχάνημα. Αυτό είναι. Για αυτόν το λόγο, αν και φαντάζομαι και γνωρίζω ότι πιθανόν να λειτουργούν κάποιοι τέτοιοι χώροι σήμερα, δεν έχει ακουστεί το οποιοδήποτε ατύχημα να έχει συμβεί σε αυτούς. Όταν μιλάμε για οργανωμένα γυμναστήρια, στα μεγάλα ξενοδοχεία, τα οποία έχουν οπωσδήποτε επιφάνεια πάνω από 100 τ.μ., που τίθεται όρος, σε αυτή τη διάταξη, που είναι και το όριο για τα ιδιωτικά γυμναστήρια, οπότε και από εκεί υπάρχει διάκριση, ασφαλώς και θα έχουν την άδειά τους. Αυτά είναι τα μόνο γυμναστήρια, που είναι σε θέση να ανταγωνιστούν τα γυμναστήρια τα εξωτερικά, τα ιδιωτικά. Δηλαδή, δεν υπάρχει ούτε ζήτημα ανταγωνισμού εδώ.

Ως προς το θέμα του ελέγχου, ποιοι πελάτες επισκέπτονται και ποιοι όχι, πέραν του γεγονότος, όπως είπα και πριν, ότι δεν υπάρχει θέμα ανταγωνισμού, γιατί λόγω επιφάνειας και μόνο δεν υπάρχει η δυνατότητα αυτή, είναι ευχερέστατος ο έλεγχος. Οι πελάτες όλοι του ξενοδοχείου, οι ένοικοι των δωματίων καταγράφονται στο βιβλίο πόρτας και σε πλείστα άλλα στοιχεία και η διασταύρωση είναι ευχερέστατη, δηλαδή ο εντοπισμός είναι πανεύκολος.

Τέλος, ως προς το θέμα της πισίνας, που τέθηκε, δεν έχει καμία σχέση με τα γυμναστήρια. Είναι άλλη διαδικασία αδειοδότησης η συγκεκριμένη και δεν επηρεάζεται καθόλου. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Τον λόγο έχει ο κ. Αθανασόπουλος.

ΔΗΜΗΤΡΙΟΣ ΑΘΑΝΑΣΟΠΟΥΛΟΣ (Ταξίαρχος, Προϊστάμενος του Κλάδου Τάξης - Αρχηγείο Ελληνικής Αστυνομίας): Να ευχαριστήσω τον κ. Λαζαρίδη για τα καλά του λόγια, την αναγνώριση του έργου και των προσπαθειών του προσωπικού της Ελληνικής Αστυνομίας.

Να απαντήσω στα ερωτήματα, τα οποία ετέθησαν από τους κυρίους Βουλευτές, ξεκινώντας από το πρώτο ερώτημα για την κάρτα φιλάθλου. Η κάρτα φιλάθλου διατηρεί τη δική της ξεχωριστή σημασία και έχει αυτοτελή αξία, διότι, σε συνδυασμό με το ονομαστικό αριθμημένο εισιτήριο, μπορεί να λειτουργήσει αποτελεσματικά προς την εκπλήρωση του επιδιωκόμενου σκοπού, ο οποίος δεν είναι άλλος από την αντιμετώπιση του κοινωνικού φαινομένου της αθλητικής βίας, δίνοντας έτσι τη δυνατότητα στην Ελληνική Αστυνομία να αξιοποιήσει στο μέγιστο βαθμό όλα τα παραγόμενα δεδομένα από τα ηλεκτρονικά συστήματα, τα οποία δουλεύουν συνδυαστικά και αυτά είναι οι κάμερες και το ηλεκτρονικό ονομαστικό εισιτήριο, πάντα προς το σκοπό της εξιχνίασης και για κανέναν άλλο σκοπό, για να μην παρεξηγηθούμε, των όποιων αδικημάτων της αθλητικής νομοθεσίας. Σε αντίθετη περίπτωση, είτε στο ενδεχόμενο μη χρήσης κάρτας, αποβαίνει εκ των προτέρων ανεπαρκής και αδύνατη η κανονική και απρόσκοπτη λειτουργία του όλου συστήματος. Έτσι αναιρείται, ουσιαστικά, ο σκοπός και ματαιώνεται το επιδιωκόμενο αποτέλεσμα. Αυτά σε ό,τι αφορά την κάρτα φιλάθλου.

Σε ό,τι αφορά τις κάμερες, η Ελληνική Αστυνομία δεν είναι ο ιδιοκτήτης του ηλεκτρονικού συστήματος εποπτείας των αθλητικών εγκαταστάσεων, όπως αποτυπώνεται και στα νομικά κείμενα. Η Ελληνική Αστυνομία είναι ο χρήστης, δηλαδή, μας έχουν παραχωρήσει τη χρήση των καμερών. Αρά, λοιπόν, σε κάθε αθλητική εγκατάσταση, ο αριθμός των καμερών τοποθετείται με μέριμνα και ευθύνη είτε του ιδιοκτήτη, είτε του αθλητικού σωματείου ή από τη Γενική Γραμματεία και με χρέωση στους ιδιοκτήτες των εγκαταστάσεων ή στα αθλητικά σωματεία. Άρα, η Ελληνική Αστυνομία δεν είναι ιδιοκτήτης αλλά χειρίζεται και φυλάσσει όλα τα δεδομένα, που παράγουν αυτά τα ηλεκτρονικά συστήματα σε εξωτερικούς σκληρούς δίσκους στα Αστυνομικά Τμήματα και από την ανάλυση των στοιχείων όταν υπάρχουν και αδικήματα, προσπαθεί μέσω αυτών να εντοπίσει τους δράστες των αδικημάτων. Επίσης, όλα αυτά τα δεδομένα, που παράγουν οι κάμερες, αποτελούν αποδεικτικό υλικό της δικογραφίας και όταν ζητούνται και από τη Διαρκή Αντιμετώπιση της Αθλητικής Βίας παραχωρούνται, για να μελετούν το φαινόμενο της αθλητικής βίας.

Ηλεκτρονικό ονομαστικό εισιτήριο. Ούτε εδώ η Ελληνική Αστυνομία είναι ιδιοκτήτης του ηλεκτρονικού ονομαστικού εισιτηρίου, απλώς της έχει παραχωρηθεί κωδικός πρόσβασης για να μπορεί να ελέγχει τον αριθμό των εισιτηρίων, που έχουν διατεθεί, για τη συγκεκριμένη αθλητική εκδήλωση, έτσι ώστε να αναπροσαρμόζει, σε κάθε περίπτωση, τα επιχειρησιακά της σχέδια. Το ίδιο και με την κάρτα φιλάθλου, με κωδικούς. Δεν είναι ούτε ιδιοκτήτης ούτε χρήστης. Με κωδικό πρόσβασης μπαίνει μέσα και αντλεί εκείνα τα στοιχεία, ώστε μέχρι την τελευταία στιγμή, πριν την έναρξη της αθλητικής εκδήλωσης, να προσπαθεί να αναπροσαρμόζει τα επιχειρησιακά της σχέδια, έτσι ώστε να έχει το καλύτερο δυνατό αποτέλεσμα.

Έρχομαι στην τελευταία ερώτηση, αναφορικά με το τι κάνει η Αστυνομία. Η Αστυνομία είναι η τελευταία, που έχει την ευθύνη. Κάθε Σαββατοκύριακο, χιλιάδες αστυνομικοί απασχολούνται για τη λήψη μέτρων στα γήπεδα και αυτό συνεπάγεται κόστος. Από τη μια οικονομικό κόστος, αφού αναγκαζόμαστε να μετακινούμε δυνάμεις στην επαρχία ή να φέρνουμε δυνάμεις από την επαρχία και από την άλλη επιχειρησιακό κόστος, δεδομένου ότι οι αστυνομικοί, που εκτελούν υπηρεσία στα γήπεδα, δεν διατίθενται για την πρόληψη και την καταστολή της εγκληματικότητας. Είναι αδιανόητο ένα αθλητικό γεγονός, ένας ποδοσφαιρικός αγώνας, αντί να αποτελεί γιορτή για τους φιλάθλους, να μετατρέπεται σε πονοκέφαλο και εφιάλτη για την Αστυνομία, την κοινωνία και την Πολιτεία.

Σε κάποιες αθλητικές εκδηλώσεις, παρά τα λαμβανόμενα αστυνομικά μέτρα, φαίνεται ότι η εκδήλωση τυχόν επεισοδίων δεν δύναται να αποφευχθεί, καθώς πρόκειται για μια κοινωνική πρακτική μερίδας πληθυσμού, η οποία συνδέεται, με ένα σύνθετο φάσμα παραμέτρων. Βεβαίως, η ενίσχυση των όποιων κατασταλτικών αστυνομικών μεθόδων και πρακτικών, ως μοναδική δράση της πολιτείας, δεν είναι δυνατόν να άρει το φαινόμενο της αθλητικής βίας. Με την ορθή οργάνωση της αστυνομίας, την ολοένα και αρτιότερη επαγγελματική εκπαίδευση των αστυνομικών, την πρόβλεψη για τον ορθό σχεδιασμό των λαμβανομένων μέτρων, είτε αυτά είναι της τροχαίας, της τάξης της ασφάλειας, καθώς και με τη βούληση του Υπουργείου Πολιτισμού και Αθλητισμού, της Γενικής Γραμματείας Αθλητισμού και του Αρχηγείου της Ελληνικής Αστυνομίας, το φαινόμενο της αθλητικής βίας, παρόλο που παρουσιάζει κάποιες στιγμές τάσεις διόγκωσης, παραμένει σε ελεγχόμενα επίπεδα, με ευκαιριακές εξάρσεις. Αυτή είναι η τοποθέτησή μου και η απάντηση επί των ερωτήσεων. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Στεφανίδης, Γενικός Γραμματέας της Πανελλήνιας Ομοσπονδίας Προπονητών Αθλημάτων (ΠΟΠΑ).

ΔΗΜΗΤΡΙΟΣ ΣΤΕΦΑΝΙΔΗΣ (Γενικός Γραμματέας της Πανελλήνιας Ομοσπονδίας Προπονητών Αθλημάτων (ΠΟΠΑ)): Ευχαριστώ, κύριε Πρόεδρε. Απλώς, θα αναφερθώ στο θέμα που είπα για τους προπονητές και στεναχώρησα τον κ. Κακλαμανάκη, τον οποίο θαυμάζω πραγματικά και τον θεωρώ υπόδειγμα και παράδειγμα προς μίμηση για όλους μας. Ξέρω ότι ο κ. Κακλαμανάκης γυρίζει τα σχολεία και μιλάει στα παιδιά για τον αθλητισμό. Όμως, για να πούμε αυτό το πράγμα, σημαίνει ότι έχουμε στοιχεία. Αυτή τη στιγμή, έχουμε δηλωμένους τρεις Παραολυμπιονίκες με προπονήτρια τη σύζυγό τους. Το θεωρούμε σωστό; Έχουμε προπονητές στο ποδόσφαιρο, οι οποίοι έγιναν προπονητές με ένα σεμινάριο δεκαπέντε ημερών. Αυτοί δεν ανήκουν σε εμάς. Παράδειγμα προς μίμηση είναι μόνο ο Σύλλογος Καλαθοσφαίρισης Προπονητών, ο οποίος δεν είναι μέλος μας, αλλά τον ζηλεύουμε. Στο συγκεκριμένο Σύλλογο όλοι οι προπονητές είναι επιπέδου μορφώσεως. Δεν μπορεί, λοιπόν, να παίρνει πτυχίο κατ' εξαίρεση κάποιος, εάν δεν περάσει από μια δεκαήμερη-δεκαπενθήμερη σχολή και να δούμε το επίπεδό του. Δεν ήθελα να θίξω στους Ολυμπιονίκες και τους Παραολυμπιονίκες, αντίθετα έχουμε, ως ΠΟΠΑ, πολύ καλή σχέση με τον Σύλλογο Ελλήνων Ολυμπιονικών και συνδιοργανώνουμε εκδηλώσεις. Όμως, θα πρέπει να μπει επιτέλους μια τάξη στο ποιος παίρνει πτυχίο. Εδώ και εννέα χρόνια, σε όλα τα Υπουργεία, σε όλους τους Υπουργούς, Υφυπουργούς, Γενικούς Γραμματείς και σε όλους τους εκπροσώπους των Κοινοβουλευτικών Ομάδων, καταθέσαμε γραπτώς προτάσεις. Στην προηγούμενη νομοπαρασκευαστική επιτροπή, ήμασταν οι μοναδικοί, που καταθέσαμε πλήρεις προτάσεις για την Εθνική Σχολή Προπονητών, για το που προτείνουμε να έχει έδρες και βάλαμε συγκεκριμένες έδρες στα δυο ΤΕΦΑΑ Αθηνών και Θεσσαλονίκης, με επιστημονικά καταρτισμένους, κατά άθλημα, εκπαιδευτές. Δεν είπαμε να μην τιμήσουμε τον Ολυμπιονίκη ή τον Παραολυμπιονίκη και βάζω και των κωφό Παραολυμπιονίκη, διότι υπήρξα δύο φορές αρχηγός της Ολυμπιακής Ομάδας των Κωφών στην Ταϊβάν και στη Βουλγαρία και γνωρίζω και εκεί τον αγώνα που γίνεται. Όμως, δεν μπορώ να δεχθώ τον αθλητή που έπιασα από μικρό παιδί και τον έκανα Ολυμπιονίκη, ξαφνικά να μου δίνει κλωτσιά, για να βάλει τη γυναίκα του, προκειμένου να παίρνει το prim. Δεν είναι μόνο το prim. Είμαστε υπέρ των προνομίων, είναι άδικο ένας αθλητής, που καταναλώνει όλη τη ζωή του, δεν ξέρει τι σημαίνει καφετέρια, δεν ξέρει τι σημαίνει party, γλέντι και αυτός ο αθλητής να μην έχει κάποια δικαιώματα. Κάποια στιγμή, ας μην ξεχνάμε, ότι πήγαμε να τους κόψουμε αυτά τα δικαιώματα. Είναι άδικο να καταναλώνει όλη του τη ζωή στον αθλητισμό και ξαφνικά να του λένε να καταθέσει το δελτίο του, προκειμένου να πιάσει δουλειά σε κάποιον φορέα. Είμαστε οι πρώτοι που είπαμε να μην εφαρμοστεί αυτό, τότε που πήγε να εφαρμοσθεί.

Και άκουσα τον κύριο - και ζήτησα να μάθω ποιος είναι - που μίλησε, προηγουμένως, ο νεαρός στην ηλικία και μου άρεσε πάρα πολύ, γιατί είναι ξεκάθαρος, όπως είμαι και εγώ σαν άτομο. Μπορεί να υψώνω λίγο τον τόνο της φωνής μου, αλλά είναι από το πρόβλημα της ακοής μου, που μιλάω δυνατά. Δεν φωνάζω, δεν νευριάζω, δεν θυμώνω με κανένα. Όμως, τον άκουσα να θέτει στην Ομοσπονδία του Ποδοσφαίρου, κάποια ερωτήματα. Ένα από τα παραδείγματα, που έθεσε και θα το συζητήσουμε μετά, είμαι και εγώ. Δίδαξα στην FIFA προπονητική ποδοσφαίρου, δίδαξα στην FIFA, εδώ, στην Ελλάδα, επί αείμνηστου Παπαποστόλου, προέδρου των προπονητών. Είμαι πρώην ομοσπονδιακός προπονητής τυφλών, που τους έκανα Ολυμπιονίκες στο ποδόσφαιρο και έρχεται μια UEFA και όχι η FIFA- να μου πει ένας Πλατινί εμένα, που ήταν παρών και έκανε το εναρκτήριο λάκτισμα στο πανευρωπαϊκό στη Γαλλία, και ήμουν ο προπονητής, που έπαιζε με την Γαλλία εκείνη την ώρα- να μου πει « Όχι, δεν δικαιούσαι να είσαι προπονητής της Α΄ ή Β΄ Εθνικής». Ποιος είναι αυτός; Τι κάνει η Πολιτεία μου, σε αυτή την περίπτωση; Τι κάνει η Ομοσπονδία μου του ποδοσφαίρου ή ο Σύνδεσμος Προπονητών του ποδοσφαίρου; Όπου και εκεί, δεν ντρέπομαι να το πω, αγαπητέ φίλε, γιατί μου άρεσες πάρα πολύ, εάν ψάξει κάποιος τον Σύνδεσμο Προπονητών Ποδοσφαίρου, αγαπητέ Νίκο Κακλαμανάκη, να δει το επίπεδο μορφώσεως των παραγόντων, εκεί θα καταλάβει ότι είναι μηδέν μπροστά στο επίπεδο μορφώσεως των προπονητών Καλαθοσφαίρισης. Γι' αυτό τα είπα, αγαπητέ μου Νίκο, σου ζητώ συγνώμη, αν σε στεναχώρησα, δεν ήθελα να σε στεναχωρήσω. Ευχαριστώ, κύριε Πρόεδρε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ο κ. Στεφανίδης μίλησε εκτός του καταλόγου, που είχαμε στείλει, απλώς, επειδή υπήρξαν αρκετές απουσίες ζήτησε και σωστά νομίζω να τοποθετηθεί και να δώσει μια δική του παράμετρο.

Απλώς, ήθελα για τα πρακτικά, να μου πείτε σε ποιόν Βουλευτή μας, του Ελληνικού Κοινοβουλίου, απευθύνεστε; Να τον ονοματίσετε.

ΔΗΜΗΤΡΙΟΣ ΣΤΕΦΑΝΙΔΗΣ (Γενικός Γραμματέα της Π.Ο.Π.Α.): Στον κ. Κωνσταντινέα.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Έκλεισε ο κύκλος των τοποθετήσεων, θα δώσω τον λόγο για μια δευτερολογία, στον κ. Κακλαμανάκη.

ΝΙΚΟΛΑΟΣ ΚΑΚΛΑΜΑΝΑΚΗΣ (Ολυμπιονίκης): Δεν θεωρώ σε καμία περίπτωση, ότι το πρόβλημα είναι το ότι με στεναχωρήσατε. Αυτό δεν αποτελεί παρά μια ευκαιρία για μένα. Έτσι έμαθα από τον αθλητισμό. Το πρόβλημα αυτό που είπατε ότι στενοχωρήθηκα, θεωρητικά, για μένα είναι μια ευκαιρία, αυτό με έμαθε ο αθλητισμός, κανένα πτυχίο, όμως, δεν θα μου το έδινε αυτό. Αυτό με έχει κάνει Ολυμπιονίκη. Αυτό μπορώ να το δώσω στις νέες γενιές και πρέπει να μου δοθεί η ευκαιρία, όπως και σε άλλους ανθρώπους, αυτή την ευκαιρία να την αξιοποιήσω.

Μου έχετε εμπιστευτεί ένα πάρα πολύ δύσκολο κομμάτι, όταν πηγαίνω στα σχολεία και όταν βρίσκομαι έξω στην κοινωνία. Έχω μπει σε πάρα πολλά σχολεία και λέω στα παιδιά να τολμούν τα όνειρά τους, ακόμα και κάτω από αντίξοες συνθήκες, χωρίς να διαπραγματεύονται τις αξίες τους. Είναι πάρα πολύ μεγάλη η ευθύνη να διαχειρίζομαι τα όνειρα των νέων ανθρώπων, σε μια τόσο δύσκολη περίοδο.

Βρίσκομαι στην πολεμική αεροπορία, στους ανθρώπους, που είναι έτοιμοι να πετάξουν, και κάνω κάποια σεμινάρια για διαχείριση πίεσης, διαχείριση κρίσεων και είναι πάρα πολύ χαρούμενοι και εκείνοι, αλλά και εγώ υπερήφανος, που μπορώ να τους βοηθήσω. Είναι πάρα πολύ μεγάλη ευθύνη. Αυτό, όμως, γίνεται και με το Coaching, δηλαδή, με τη δυνατότητα να προσφέρω στην Ελλάδα, σε προπονητικό επίπεδο.

Δυστυχώς, μέσα σε πέντε ημέρες, που θα πραγματοποιηθεί ένα σεμινάριο από τη Γενική Γραμματεία Αθλητισμού, δεν θα μου παρέχουν καμία από αυτές τις δυνατότητες. Νομίζω ότι ήταν ξεκάθαρο.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Είναι πολύ σαφής η θέση σας.

ΝΙΚΟΛΑΟΣ ΚΑΚΛΑΜΑΝΑΚΗΣ (Ολυμπιονίκης): Και μακάρι να γίνει αύριο, για να πάω να το περάσω, δεν υπάρχει η δυνατότητα και δυστυχώς, δεν θα μου την προσέφεραν. Ας μην ταπεινώνουμε τους Ολυμπιονίκες, τους προπονητές, που έχουν προσφέρει, για πολύ χρόνο. Έτσι, θα υποστηρίξουμε την Ελλάδα της φυγής και όχι της μάχης. Ήταν πολύ εύκολο να φύγω στο εξωτερικό, όπως ο Πύρρος ο Δήμας και έχω πολλές προτάσεις για να φύγω στο εξωτερικό. Βρίσκομαι εδώ για τα δύσκολα και γι' αυτό μένω. Έτσι έκανα και όταν αποκλείστηκα από τους Ολυμπιακούς Αγώνες, αλλά και τώρα που κινδυνεύω να αποκλειστώ από προπονητής, νομίζω ότι είναι πολύ βαριά αυτή η κουβέντα.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Νομίζω ότι ο κ. Υπουργός έχει συλλέξει τις απόψεις και τις θέσεις σας. Τώρα, που έχουμε κλείσει τον κύκλο των τοποθετήσεων των φορέων και των ερωτήσεων των συναδέλφων Βουλευτών, ο κ. Υπουργός μπορεί να κάνει μια ανακεφαλαιωτική τοποθέτηση, πριν κλείσουμε τη συνεδρίαση.

ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού): Να ευχαριστήσω και εγώ από την μεριά μου τους φορείς για την πολύ γόνιμη συζήτηση, που έγινε σήμερα και από την οποία καταδείχτηκε ότι σε ένα πολύ μεγάλο ποσοστό, οι διατάξεις τις οποίες συζητάμε, κινούνται προς την σωστή κατεύθυνση και έρχονται να λύσουν ζητήματα, που χρόνιζαν.

Σε ορισμένα σημεία έχει γίνει, ίσως, μία παρανόηση και θα ήθελα, για να αρθούν και κάποιες παρεξηγήσεις, να το αποσαφηνίσουμε. Η διάταξη για τους προπονητές και η τιμής ένεκεν αναγνώρισή τους έχει συγκεκριμένη χρονική ισχύ, συγκεκριμένο ορίζοντα εφαρμογής και συγκεκριμένες προϋποθέσεις. Δηλαδή, ξεκινάει η εφαρμογή της από 1/1/16 και από 31/12/18, για να προλάβουμε και τους χειμερινούς Ολυμπιακούς Αγώνες. Εκ παραδρομής, έχει γραφτεί το 31/1/2018 και το είπα και στη συζήτηση της Παρασκευής. Αυτή η διάταξη θα μπορεί να εφαρμοστεί μόνο, εφόσον δεν έχει υπάρξει Σχολή σε λειτουργία.

Από κει και μετά, με πολύ μεγάλο ενδιαφέρον, άκουσα την πρόταση από το «Ποτάμι». Ενδεχομένως, θα πρέπει νομοτεχνικά να το βελτιώσουμε και να εισάγουμε αυτό που είπε και η Ελληνική Ολυμπιακή Επιτροπή, ότι θα πρέπει να υπάρχει και εισήγηση από την οικεία Ομοσπονδία. Αυτό ναι, όντως, το αποδέχομαι και στην κατ' άρθρο συζήτηση θα το δούμε και με λεπτομέρειες. Είναι προς τη θετική κατεύθυνση.

Σε ό,τι αφορά στις επισημάνσεις του κ. Κακλαμανάκη, θα μεταφέρω και τις κατ' ιδίαν συζητήσεις. Κατανοώ την επιχειρηματολογία. Από κει και μετά, όμως, υπάρχει ο φόβος και ο κίνδυνος, πώς μπορεί να γίνει ένας έλεγχος και πώς μπορούν να δίνονται οι άδειες στους επιτυχημένους αθλητές και αν, τελικά, ένας επιτυχημένος αθλητής, ένας Ολυμπιονίκης, ένας Παγκόσμιος Πρωταθλητής μπορεί, ταυτόχρονα, να είναι και ένας επιτυχημένος προπονητής ή να έχει αυτή τη δυνατότητα. Θα πρέπει να βρούμε μία λύση. Θα πρέπει να διαβουλευτούμε και με την Ολυμπιακή Επιτροπή και με τους προπονητές, για να μπορέσουμε να βρούμε μία λύση.

Το κομβικό πρόβλημα, που εγώ έχω διαπιστώσει, είναι η μη λειτουργία σε κανονικά επίπεδα των Σχολών Προπονητών, σε μόνιμη βάση. Είναι αυτό που θα πρέπει να λυθεί. Στον προγραμματισμό μας είναι και ως Γενική Γραμματεία να λειτουργούμε αυτές τις Σχολές, σε μόνιμη βάση. Ειδικά, μετά τη μεταφορά μας σε νέες εγκαταστάσεις, που θα υπάρχουν και αυτές οι υποδομές, είναι να το εντάξουμε σε μία κανονικότητα και αυτό. Εάν υπήρχε αυτή η μόνιμη λειτουργία, νομίζω ότι όλα τα άλλα ζητήματα θα ήταν, απλά, τεχνικές λεπτομέρειες.

Παρ’ όλα αυτά, είμαστε ανοιχτοί στο να κουβεντιάσουμε και με τα υπόλοιπα Κόμματα και με όλους τους φορείς, εάν υπάρχει κάποια πρόταση. Αυτή τη στιγμή, η ex officio αναγνώριση δικαιώματος προπονητή, μπορεί να μας ανοίξει ζητήματα, για τα οποία δεν θα μπορούμε να βρούμε εύκολες απαντήσεις. Το ξαναλέω, μολονότι αναγνωρίζω τη σημαντικότητα των Ολυμπιονικών, αλλά μπορούμε να βρούμε μία λύση.

Από κει και μετά, για να παρέμβω λίγο και στη συζήτηση για την Ε.Π.Ο., να μην παραβιάζουμε ανοιχτές θύρες. Είναι προφανές ότι εφόσον περάσουν οι καταστατικές αλλαγές – και το είπα από την πρώτη στιγμή – προφανώς, θα υπάρξει νέα νομοθετική ρύθμιση, που θα ολοκληρώνει την παρέμβαση, στο χώρο του Ποδοσφαίρου.

Για το θέμα που έθεσε ο κ. Φουντουλάκης, σχετικά με την Παραολυμπιακή Επιτροπή, πραγματικά, υπάρχει το παράδοξο του διορισμού εκ μέρους της πολιτικής ηγεσίας των μελών της Παραολυμπιακής Επιτροπής. Επεξεργαζόμαστε, ήδη, τροποποίηση των συγκεκριμένων διατάξεων. Προσπαθούσαμε να είμαστε έτοιμοι και σε αυτό το νομοσχέδιο, αλλά δεν προλάβαμε. Οποιαδήποτε, όμως, πρωτοβουλία προς αυτή την κατεύθυνση, μας βρίσκει απολύτως σύμφωνους. Σας ευχαριστώ πολύ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστούμε πολύ τον κ. Υπουργό. Είναι θετικό ότι είστε ανοιχτός σε ιδέες.

Ολοκληρώθηκε η δεύτερη συνεδρίαση. Θα συνεχίσουμε στις 16.00΄ το απόγευμα με την κατ' άρθρο συζήτηση. Να ευχαριστήσουμε και τους φορείς και τους συναδέλφους για τον πλούσιο διάλογο.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ.: Ακριώτης Γιώργος, Ρίζος Δημήτριος, Αυλωνίτου Ελένη, Κυρίτσης Γεώργιος, Βάκη Φωτεινή, Βαρδάκης Σωκράτης, Γεωργοπούλου Έφη, Δουζίνας Κωνσταντίνος, Εμμανουηλίδης Δημήτρης, Σταμπουλή Αφροδίτη, Κατσαβριά Χρυσούλα, Κωνσταντινέας Πέτρος, Λιβανίου Ζωή, Μηταφίδης Τριαντάφυλλος, Μουμουλίδης Θεμιστοκλής, Ριζούλης Ανδρέας Σεβαστάκης Δημήτρης, Σκουρολιάκος Πάνος, Στέφος Γιάννης, Τζούφη Μερόπη, Φίλης Νικόλαος, Καραμανλή Άννα, Κεραμέως Νίκη, Κουκοδήμος Κωνσταντίνος, Κουτσούμπας Ανδρέας, Κεφαλίδου Χαρά, Γρέγος Αντώνιος, Αϊβατίδης Ιωάννης, Χατζησάββας Χρήστος, Συντυχάκης Εμμανουήλ, Μεγαλοοικονόμου Θεοδώρα, Μαυρωτάς Γεώργιος, και Κουκούτσης Δημήτριος.

Τέλος και ώρα 14.20΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΔΗΜΗΤΡΙΟΣ ΣΕΒΑΣΤΑΚΗΣ ΠΑΝΟΣ ΣΚΟΥΡΟΛΙΑΚΟΣ**